REGOLAMENT TA' IMPLIMENTAZZJONI TAL-KUMMISSJONI (UE) 2019/1344

tat-12 ta’ Awwissu 2019

li jimponi dazju kumpensatorju provviżorju fuq l-importazzjonijiet ta' bijodiżil li joriġinaw mill-Indoneżja

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (1), u b'mod partikolari l-Artikolu 12 tiegħu,

Wara li kkonsultat lill-Istati Membri,

Billi:

1. PROĊEDURA

1.1. Il-bidu

(1) Fis-6 ta' Diċembru 2018, il-Kummissjoni Ewropea (il-“Kummissjoni”) bdiet investigazzjoni antisussidji fir-rigward tal-importazzjoni lejn l-Unjoni Ewropea (l-“Unjoni”) ta' bijodiżil li joriġina mill-Indoneżja (il-“pajjiż ikkonċernat”) skont l-Artikolu 10 tar-Regolament (UE) 2016/1037 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (“ir-Regolament bażiku”). Hija ppubblikat Notifika ta' Bidu f'Il-Ġurnal Uffiċjali tal-Unjoni Ewropea (2) (in-“Notifika ta' Bidu”).

(2) Il-Kummissjoni tat bidu għall-investigazzjoni wara lment ippreżentat fit-22 ta' Ottubru 2018 mill-Bord Ewropew tal-Bijodiżil (“EBB - European Biodiesel Board” jew l-“ilmentatur”) f'isem produtturi li jirrappreżentaw 32 % tal-produzzjoni totali tal-Unjoni. Produtturi li jirrappreżentaw 63 % tal-produtturi kollha tal-bijodiżil fl-Unjoni appoġġaw l-ilment.

(3) Qabel ma bdiet l-investigazzjoni antisussidji, il-Kummissjoni nnotifikat lill-Gvern tal-Indoneżja (“GTI”) li hija kienet irċeviet ilment dokumentat kif għandu jkun, u stiednet lill-GTI għal konsultazzjonijiet skont l-Artikolu 10(7) tar-Regolament bażiku. Il-GTI aċċetta l-offerta għall-konsultazzjonijiet, li saru fit-3 ta' Diċembru 2018. Matul il-konsultazzjonijiet kif ukoll fl-iskambji sussegwenti mal-GTI, ittieħdet nota tal-kummenti ppreżentati mill-GTI. Madankollu, ma kienx hemm qbil dwar soluzzjoni.

(4) Wara l-pubblikazzjoni tan-Notifika ta' Bidu, il-Kummissjoni rċeviet kummenti dwar il-bidu mingħand Wilmar Group, li huwa produttur esportatur (“Wilmar”). Fil-kummenti tiegħu, Wilmar isostni li: (a) l-ilment ma kienx jinkludi evidenza suffiċjenti ta' sussidjar biex jiġġustifika l-ftuħ tal-proċedura; (b) il-GTI ma stabbilixxa ebda skema ta' sussidju għall-benefiċċju tal-industrija tal-bijodiżil; kif ukoll (c) anki kieku kellha tinstab skema ta' sussidju tal-GTI, Wilmar ma rċieva ebda sussidju taħt dik l-iskema.

(5) Bl-istess mod il-GTI għamel kumment fi stadju aktar tard tal-investigazzjoni li l-ilment ma kienx jinkludi biżżejjed evidenza ta' sussidjar biex jiġġustifika l-ftuħ tal-proċedura.

(6) B'referenza għad-diversi skemi ta' sussidju identifikati fl-ilment, Wilmar preliminarjament kien allega li l-EBB naqas milli jipprovdi evidenza suffiċjenti tal-eżistenza ta' xi sussidju u għalhekk l-ilment huwa bla bażi.

(7) B'referenza partikolari għat-taxxa u l-levy ta' esportazzjoni imposta mill-GTI fuq iż-żejt tal-palm mhux raffinat (“CPO”, crude palm oil), Wilmar sostna li l-ilmentatur naqas milli jipprovdi evidenza suffiċjenti tal-inkarigu jew l-ordni meħtieġa lill-produtturi tas-CPO Indoneżjani mill-GTI.

(8) Barra minn hekk, Wilmar sostna li l-ebda waħda mill-iskemi ta' sussidju identifikati fl-ilment ma hija sussidju għall-esportazzjoni. Barra minn dan, skont Weimar, l-allegati skemi ta' sussidju ma jħajrux lill-produtturi tal-bijodiżil Indoneżjani jbigħu l-bijodiżil għall-esportazzjoni; pjuttost huma jfittxu li jilħqu l-miri domestiċi Indoneżjani tat-taħlit tal-bijodiżil mad-diżil konvenzjonali (3).

(9) Fl-aħħar nett, Wilmar sostna li l-ilment naqas milli jipprovdi evidenza suffiċjenti tat-theddida ta' dannu materjali kkawżata mill-importazzjonijiet ta' bijodiżil Indoneżjan fl-Unjoni u li, fi kwalunkwe każ, l-importazzjonijiet tal-bijodiżil Indoneżjan ma ħolqu ebda tali dannu.

(10) Rigward l-evidenza ta' sussidjar dannuż fil-fażi tal-bidu, il-Kummissjoni għamlet disponibbli l-verżjoni miftuħa tal-ilment u pprovdiet l-analiżi tagħha dwar l-evidenza disponibbli f'dak l-istadju fil-memorandum dwar is-suffiċjenza tal-evidenza, li fuq il-bażi tagħha nbdiet l-investigazzjoni. Għalhekk, kuntrarju għal dak li allega Wilmar, il-Kummissjoni kkunsidrat u ssostanzjat fil-memorandum li kien hemm biżżejjed evidenza li turi li l-eżistenza ta' sussidjar dannuż.

(11) Fid-19 ta' Ġunju 2019 il-Kummissjoni rċeviet preżentazzjoni mingħand Wilmar fejn ġie argumentat fost l-oħrajn li l-industrija tal-Unjoni ma kinitx mhedda f'theddida ta' dannu materjali mill-importazzjonijiet tal-bijodiżil mill-Indoneżja.

(12) Madankollu, in-Notifika ta' Bidu speċifikat li kwalunkwe informazzjoni għall-fażi tal-konstatazzjonijiet provviżorji għandha tiġi ppreżentata fi żmien 70 jum mid-data tal-pubblikazzjoni tagħha. Din l-iskadenza skadiet fl-14 ta' Frar 2019. Għalhekk, il-parti tal-preżentazzjoni li tirrigwarda t-theddida ta' dannu ma setgħetx tiġi indirizzata fil-fażi provviżorja u minflok se tiġi indirizzata fil-fażi definittiva tal-investigazzjoni. Barra minn hekk, it-taqsima 5.2 tan-Notifika ta' Bidu kienet tispeċifika li kull kumment dwar l-ilment, inklużi materji li jirrigwardaw id-dannu u l-kawżalità, jenħtieġ li jiġi ppreżentat fi żmien 37 jum mid-data tal-pubblikazzjoni tiegħu. Il-partijiet interessati li jkunu għamlu preżentazzjonijiet bil-miktub jew ipprovdew xi data wara l-14 ta' Frar 2019 huma mistiedna jindikaw, flimkien mal-kummenti tagħhom dwar il-miżuri provviżorji, jekk għadhomx jikkunsidraw dawk il-preżentazzjonijiet rilevanti għall-investigazzjoni attwali, u jindikaw kif tali informazzjoni jenħtieġ li titqies għall-fażi definittiva.

1.2. Il-perjodu ta' investigazzjoni u l-perjodu kkunsidrat

(13) L-investigazzjoni tas-sussidjar u tad-dannu kienet tkopri l-perjodu mill-1 ta' Ottubru 2017 sat-30 ta' Settembru 2018 (il-“perjodu ta' investigazzjoni” jew “PI”). L-eżaminar tax-xejriet rilevanti għall-valutazzjoni tad-dannu kien ikopri l-perjodu mill-1 ta' Jannar 2015 sat-tmiem tal-perjodu ta' investigazzjoni (il-“perjodu kkunsidrat”). Meta xieraq, il-Kummissjoni kkunsidrat ukoll id-data ta' wara l-PI.

1.3. Partijiet interessati

(14) Fin-Notifika ta' Bidu, il-partijiet interessati ġew mistiedna jikkuntattjaw lill-Kummissjoni sabiex jipparteċipaw fl-investigazzjoni. Barra minn hekk, il-Kummissjoni informat speċifikament lill-ilmentatur, lil produtturi magħrufin oħra tal-Unjoni, lill-produtturi esportaturi magħrufa u lill-GTI, lill-importaturi, il-fornituri u l-utenti magħrufa, lin-negozjanti, kif ukoll lil assoċjazzjonijiet magħrufa li huma kkonċernati dwar il-bidu tal-investigazzjoni u stednithom jipparteċipaw.

(15) Il-partijiet interessati kellhom l-opportunità jikkummentaw dwar il-bidu tal-investigazzjoni u jitolbu seduta mal-Kummissjoni u/jew mal-Uffiċjal tas-Seduta fil-proċedimenti kummerċjali.

1.4. Kampjunar

(16) Fin-Notifika ta' Bidu tagħha, il-Kummissjoni ddikjarat li tista' tieħu kampjun tal-partijiet interessati skont l-Artikolu 27 tar-Regolament bażiku.

1.4.1. Kampjunar tal-produtturi tal-Unjoni

(17) Fin-Notifika ta' Bidu tagħha, il-Kummissjoni sostniet li kienet għażlet b'mod provviżorju kampjun ta' produtturi tal-Unjoni. Il-Kummissjoni għażlet il-kampjun abbażi tal-ogħla kwantità rappreżentattiva ta' produzzjoni, li setgħet b'mod raġonevoli tiġi investigata fiż-żmien disponibbli.

(18) Il-kampjun provviżorju kien jikkonsisti minn tliet produtturi tal-Unjoni u kien jirrappreżenta firxa ġeografika wiesgħa. Il-produtturi tal-Unjoni inklużi fil-kampjun kienu jammontaw għal aktar minn 18 % tal-volum totali ta' produzzjoni tal-industrija tal-Unjoni. Il-Kummissjoni stiednet lill-partijiet interessati biex jikkummentaw dwar il-kampjun provviżorju.

(19) Il-Kummissjoni rċeviet kummenti dwar il-kampjun provviżorju mingħand Wilmar. Wilmar ikkummenta dwar id-daqs tal-kampjun billi qal li tliet produtturi ma kinux jikkostitwixxu kampjun kbir biżżejjed, u talab li grupp ieħor ta' kumpaniji li jikkonsisti minn żewġ produtturi, Biopetrol, jiġi miżjud mal-kampjun ta' produtturi tal-Unjoni.

(20) Il-Kummissjoni tqis li l-kampjun bl-akbar tliet produtturi tal-bijodiżil fl-Unjoni huwa rappreżentattiv (inkluż ġeografikament) u kampjun akbar ma setax jiġi investigat b'mod raġonevoli fiż-żmien disponibbli. Għalhekk, it-talba ma ntlaqgħetx.

1.4.2. Kampjunar tal-importaturi

(21) Biex tiddeċiedi jekk kienx meħtieġ kampjunar u, jekk iva, biex tagħżel kampjun, il-Kummissjoni talbet importaturi mhux relatati sabiex jipprovdu l-informazzjoni speċifikata fin-Notifika ta' Bidu.

(22) Żewġ importaturi mhux relatati pprovdew l-informazzjoni mitluba u qablu li jkunu inklużi fil-kampjun. Wieħed minnhom importa ammonti negliġibbli u ma għamilx bejgħ mill-ġdid matul il-PI, għalhekk il-Kummissjoni investigat biss l-importatur mhux relatat l-ieħor. Minħabba l-għadd baxx ta' importaturi mhux relatati li kkooperaw il-Kummissjoni ddeċidiet li ma kienx meħtieġ kampjunar.

1.4.3. Kampjunar tal-produtturi esportaturi fl-Indoneżja

(23) Biex tiddeċiedi jekk kienx meħtieġ kampjunar u, jekk iva, biex tagħżel kampjun, il-Kummissjoni talbet lill-produtturi esportaturi kollha fl-Indoneżja sabiex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-awtoritajiet tal-Indoneżja biex jidentifikaw u/jew jikkuntattjaw produtturi esportaturi oħra, jekk ikun hemm, li setgħu jkunu interessati li jipparteċipaw fl-investigazzjoni.

(24) Erba' produtturi esportaturi fil-pajjiż ikkonċernat ipprovdew l-informazzjoni mitluba u qablu li jiġu inklużi fil-kampjun. Il-kumpaniji jew gruppi ta' kumpaniji li rrispondew kienu responsabbli għal 100 % tal-esportazzjonijiet lejn l-Unjoni matul il-perjodu ta' investigazzjoni. Minħabba l-għadd limitat ta' produtturi esportaturi u l-livell għoli ta' kooperazzjoni, il-Kummissjoni ddeċidiet li ma twettaqx kampjunar iżda pjuttost tinvestiga l-produtturi esportaturi Indoneżjani kollha.

1.4.4. It-tweġibiet għall-kwestjonarju u ż-żjarat ta' verifika

(25) Il-Kummissjoni bagħtet kwestjonarji lill-GTI, lill-erba' produtturi esportaturi, lit-tliet produtturi tal-Unjoni fil-kampjun, u lil żewġ importaturi mhux relatati tal-bijodiżil.

(26) Il-Kummissjoni rċeviet tweġibiet għall-kwestjonarji mingħand il-GTI, mingħand il-gruppi kollha ta' produtturi esportaturi, mingħand il-produtturi tal-Unjoni kollha fil-kampjun u mingħand iż-żewġ importaturi mhux relatati.

(27) Il-Kummissjoni fittxet u vverifikat l-informazzjoni kollha li qieset neċessarja għal determinazzjoni tas-sussidju, id-dannu li tirriżulta (inkluż it-theddida ta' dannu) u l-interess tal-Unjoni. Saret żjara ta' verifika fil-bini tal-GTI, fil-Ministeru tal-Kummerċ tar-Repubblika tal-Indoneżja f'Jakarta, li matulha pparteċipaw ukoll uffiċjali minn ministeri oħra rilevanti.

(28) Saru żjarat ta' verifika skont l-Artikolu 26 tar-Regolament bażiku fil-bini tal-kumpaniji li ġejjin: Produtturi tal-Unjoni u kumpaniji relatati: — Masol Iberia Biofuel, S.L.U., El Grao (Castellón) u Campa Iberia S.A.U., Barċellona, Spanja — Saipol, Grand-Couronne, Franza — Verbio Vereinigte BioEnergie AG, Leipzig, il-Ġermanja Importatur mhux relatat: — Gunvor BV, Geneva, l-Iżvizzera (4) Produtturi esportaturi fl-Indoneżja u kumpaniji relatati: — Wilmar Group: — PT Wilmar Nabati Indonesia, Medan — PT Wilmar Bioenergi Indonesia, Medan — Wilmar Trading Pte. Ltd., Singapore — Musim Mas Group: — PT Intibenua Perkasatama, Medan — PT Musim Mas, Medan — Inter-Continental Oils & Fats Pte. Ltd., Singapore — Campa Iberia S.A.U., Barċellona, Spanja — IM Biofuel Italy S.R.L., Milan, l-Italja — PT Ciliandra Perkasa, Jakarta, u First Resources Trading Pte. Ltd., Singapore — Permata Group: — PT Pelita Agung Agrindustri, Medan — PT Permata Hijau Palm Oleo, Medan — Virgoz Oils & Fats Pte. Ltd., Singapore

(29) Wara t-tweġibiet għall-kwestjonarji, l-ittri ta' defiċjenza u ż-żjarat ta' verifika, u kif spjegat ulterjorment fil-premessi minn (219) sa (227) hawn taħt, il-Kummissjoni osservat li l-GTI u Wilmar ma kkooperawx għalkollox mal-investigazzjoni. B'mod aktar preċiż: (a) PT Perkebunan Nusantara (“PTPN”), produttur tas-CPO li jappartjeni kompletament lill-GTI, ma weġibx għall-Appendiċi B tal-kwestjonarju tal-GTI fl-iskadenza stipulata, minkejja li huwa wieħed mill-impriżi li ntalbu jwieġbu; kif ukoll, (b) Wilmar ma pprovdiex tweġiba kompleta għat-Tabella 2 tal-Ittra ta' Defiċjenza, u b'mod partikolari pprovda d-data mitluba parzjalment biss.

(30) Għalhekk il-Kummissjoni ħarġet ittra skont l-Artikolu 28 kemm lill-GTI kif ukoll lill-Grupp Wilmar, limitata għall-informazzjoni speċifika li ma pprovdewx. Għaldaqstant, fir-rigward tal-informazzjoni li kien hemm nieqsa, il-Kummissjoni użat il-fatti disponibbli.

2. IL-PRODOTT IKKONĊERNAT U L-PRODOTT SIMILI

2.1. Il-prodott ikkonċernat

(31) Il-prodott ikkonċernat huwa esteri monoalkiliċi tal-aċidi xaħmin u/jew nafta paraffinika miksuba minn sinteżi u/jew trattament idriku, ta' oriġini mhux fossili, magħruf aktar bħala “bijodiżil”, fil-forma pura jew kif inkluż f'taħlita, li joriġina mill-Indoneżja (il-“prodott ikkonċernat”).

(32) L-investigazzjoni indikat li l-bijodiżil prodott fl-Indoneżja huwa primarjament ester metiliku taż-żejt tal-palm (“PME”, palm oil methyl ester), li huwa derivat miż-żejt tal-palm. Il-bijodiżil maħdum fl-Unjoni min-naħa l-oħra huwa prinċipalment ester metiliku tal-lift (“RME”, rapeseed methyl ester) iżda magħmul ukoll minn materja prima oħra, inklużi żjut għar-rimi kif ukoll żjut verġni.

(33) Kemm il-PME kif ukoll l-RME jappartjenu għall-kategorija tal-esteri monoalkiliċi tal-aċidi xaħmin. It-terminu “ester” jirreferi għat-transesterifikazzjoni taż-żjut veġetali, jiġifieri, it-taħlit taż-żejt mal-alkoħol, li jipproduċi l-bijodiżil u, bħala prodott sekondarju, il-gliċerina. It-terminu “metil” jirreferi għall-metanol, l-aktar alkoħol komuni li jintuża fil-proċess. L-esteri monoalkiliċi tal-aċidi xaħmin huma magħrufin ukoll bħala esteri metiliċi tal-aċidi xaħmin jew FAME.

(34) Minkejja li l-PME u l-RME huma t-tnejn esteri monoalkiliċi tal-aċidi xaħmin, għandhom ukoll proprjetajiet fiżiċi u kimiċi parzjalment differenti, u b'mod partikolari għandhom punt limitu tal-filtrabbiltà fil-ksieħ (“CFPP”, cold filter plugging point) differenti. Is-CFPP hija t-temperatura li fiha fjuwil isodd filtru tal-fjuwil minħabba l-kristallizzazzjoni jew il-ġellifikazzjoni ta' xi komponenti tal-fjuwil. Għall-RME, is-CFPP jista' jkun – 14°C filwaqt li għall-PME jista' jkun madwar 13°C. Is-suq spiss jiddeskrivi l-bijodiżil f'CFPP partikolari bħala FAMEX, bħal FAME0 jew FAME5.

(35) Il-prodott ikkonċernat attwalment jaqa' taħt il-kodiċijiet NM ex 1516 20 98 (kodiċijiet TARIC 1516209821, 1516209829 u 1516209830), ex 1518 00 91 (kodiċijiet TARIC 1518009121, 1518009129 u 1518009130), ex 1518 00 95 (kodiċi TARIC 1518009510), ex 1518 00 99 (kodiċijiet TARIC 1518009921, 1518009929 u 1518009930), ex 2710 19 43 (kodiċijiet TARIC 2710194321, 2710194329 u 2710194330), ex 2710 19 46 (kodiċijiet TARIC 2710194621, 2710194629 u 2710194630), ex 2710 19 47 (kodiċijiet TARIC 2710194721, 2710194729 u 2710194730), 2710 20 11, 2710 20 15, 2710 20 17, ex 3824 99 92 (kodiċijiet TARIC 3824999210, 3824999212 u 3824999220), 3826 00 10 u ex 3826 00 90 (kodiċijiet TARIC 3826009011, 3826009019 u 3826009030).

2.2. Il-prodott simili

(36) L-investigazzjoni wriet li l-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi: (a) il-prodott ikkonċernat; (b) il-prodott maħdum u mibjugħ fis-suq domestiku tal-Indoneżja; (c) il-prodott maħdum u mibjugħ fl-Unjoni mill-industrija tal-Unjoni.

(37) Il-Kummissjoni ddeċidiet li, għall-finijiet ta' din l-investigazzjoni, dawn il-prodotti huma għalhekk prodotti simili skont it-tifsira tal-Artikolu 2(c) tar-Regolament bażiku.

3. SUSSIDJAR

3.1. Sussidji u programmi ta' sussidju fl-ambitu ta' din l-investigazzjoni

(38) Abbażi tal-informazzjoni disponibbli, inkluża l-informazzjoni kontenuta fl-ilment, fin-Notifika ta' Bidu u fit-tweġibiet għall-kwestjonarju tal-Kummissjoni, il-Kummissjoni investigat l-allegat sussidjar mill-GTI permezz tal-programmi ta' sussidju li ġejjin: (a) it-trasferiment dirett ta' fondi, bħas-sussidji diretti mogħtija permezz tal-Fond għas-Sussidju tal-Bijodiżil; (b) l-appoġġ tal-gvern għall-industrija tal-bijodiżil, inkluż permezz tal-forniment tas-CPO għal remunerazzjoni anqas minn adegwata; (c) l-appoġġ tal-gvern għall-industrija tal-bijodiżil, inkluż permezz ta' dħul mitluf jew mhux miġbur bħall-benefiċċji tat-taxxa fuq l-introjtu għall-investiment elenkati, is-sussidji għaż-żoni industrijali, il-benefiċċji tat-taxxa għall-industriji pijunieri, il-faċilità tad-dazju tal-importazzjoni u l-eżenzjoni mit-taxxa fuq il-VAT; (d) l-għoti ta' finanzjament u garanziji għall-esportazzjoni b'termini preferenzjali mill-Eximbank Indoneżjan.

3.2. L-appoġġ tal-gvern għall-industrija tal-bijodiżil permezz tat-trasferiment dirett ta' fondi permezz tal-“Fond għas-Sussidju tal-Bijodiżil”.

3.2.1. L-ilment u l-iskema ta' sussidju

(39) L-ilmentatur sostna li l-GTI jappoġġa lill-industrija tal-bijodiżil billi jipprovdi għotjiet lill-produtturi tal-bijodiżil Indoneżjani fl-ammont tad-differenza bejn il-prezz ta' referenza tal-GTI għall-bijodiżil u l-prezz li bih il-kumpaniji taż-żejt jixtru l-bijodiżil, jiġifieri l-prezz ta' referenza għaż-żejt diżil.

(40) L-investigazzjoni stabbiliet li l-“Fond għas-Sussidju tal-Bijodiżil”, li huwa parti mill-Fond għall-Pjantaġġuni tal-Palm taż-Żejt (“OPPF - Oil Palm Plantation Fund”), ġie stabbilit fl-2015 bir-Regolament Presidenzjali Nru 61/2015.

(41) Ir-Regolament Presidenzjali 61/2015 inkariga aġenzija, l-Aġenzija għall-Ġestjoni tal-Fond għall-Pjantaġġuni tal-Palm taż-Żejt (l-“Aġenzija ta' Ġestjoni”) biex tiġbor levies ta' esportazzjoni fuq l-esportazzjoni tal-komoditajiet taż-żejt tal-palm bis-saħħa tar-Regolament tal-Ministru tal-Finanzi Nru 133/PMK.05/2015.

(42) Il-flus li jinġabru mil-awtoritajiet doganali permezz tal-levies ta' esportazzjoni fuq il-prodotti taż-żejt tal-palm jikkostitwixxu l-fondi tal-OPPF u din tal-aħħar hija formalment ikkontrollata mill-Aġenzija ta' Ġestjoni.

(43) Ogħla ma jkun fil-katina tal-valur kull prodott speċifiku, ogħla ma tkun il-levy ta' esportazzjoni: il-levy ta' esportazzjoni fuq is-CPO matul il-perjodu ta' investigazzjoni kienet stabbilita għal USD 50/tunnellata filwaqt li fuq id-derivattivi, inkluż il-bijodiżil, kienet stabbilita għal USD 20/tunnellata.

(44) Permezz tar-Regolamenti Presidenzjali 24/2016 u 26/2016, il-GTI kkjarifika li l-mandat tal-Fond għas-Sussidju tal-Bijodiżil jinkludi l-akkwist u l-użu tal-bijodiżil fis-suq domestiku. B'mod partikolari, il-GTI jistipula li l-OPPF għandu jintuża' biex isostni x-xiri tal-bijodiżil minn entitajiet maħtura minn korpi governattivi.

(45) B'mod aktar preċiż, ir-Regolament Presidenzjali 26/2016 jistipula fl-Artikolu 9(1) tiegħu li “id-Direttur Ġenerali tal-EBTKE għandu jaħtar l-Entità tal-Petrofjuwil li għandha twettaq l-akkwist tal-bijodiżil kif mifhum fl-Artikolu 4 fil-qafas ta' finanzjament mill-Aġenzija ta' Ġestjoni tal-Fond billi tosserva l-politika tal-Kumitat ta' Tmexxija tal-Aġenzija ta' Ġestjoni tal-Fond” u fl-artikolu 9(8) ta' wara li “Fuq il-bażi tal-approvazzjoni mill-Ministru kif mifhuma fil-paragrafu (7), id-Direttur Ġenerali tal-EBTKE f'isem il-Ministru għandu jaħtar: a. il-produtturi tal-bijodiżil li se jipparteċipaw fl-akkwist tal-bijodiżil; u b. l-allokazzjoni tal-volum ta' bijodiżil għal kull produttur tal-bijodiżil”. Barra minn hekk, il-Kumitat ta' Tmexxija tal-Aġenzija ta' Ġestjoni huwa magħmul esklussivament minn uffiċjali ta' diversi ministeri tal-GTI.

(46) Il-produtturi tal-bijodiżil li għażlu li jipparteċipaw u li ġew allokati kwota skont dak ir-regolament huma obbligati li jbigħu l-ammont mensili ta' bijodiżil lill-hekk imsejħa Entità tal-Petrofjuwil. Sa issa, il-GTI ħatar lil dawn li ġejjin bħala Entità tal-Petrofjuwil: (a) P.T. Pertamina (“Pertamina”), kumpanija taż-żejt u tal-gass li tappartjeni lill-Istat, u (b) PT AKR Corporindo Tbk (“AKR”), kumpanija taż-żejt u tal-gass privata.

(47) L-OPPF jipprevedi mekkaniżmu ta' pagament speċifiku, li bih Pertamina (u għal xi volumi żgħar, AKR) tħallas lill-produtturi tal-bijodiżil il-prezz ta' referenza tad-diżil (b'kuntrast mal-prezz attwali tal-bijodiżil li matul il-PI kien ikun ogħla), filwaqt li d-differenza bejn dak il-prezz ta' referenza tad-diżil u l-prezz ta' referenza tal-bijodiżil tħallasha l-Aġenzija ta' Ġestjoni lill-produtturi tal-bijodiżil mill-OPPF.

(48) Il-prezz ta' referenza għad-diżil u għall-bijodiżil jiġi determinat mill-Ministru tal-Enerġija u r-Riżorsi Minerali, skont l-Artikolu 19 tar-Regolament Presidenzjali 61/2015, kif ġej: (a) Il-prezz ta' referenza tad-diżil huwa bbażat fuq il-prezzijiet irrappurtati minn Platts Singapore għaż-żejt (MOPS) (5) u l-kost tal-produzzjoni tad-diżil fl-Indoneżja. (b) Skont id-Digriet tal-Ministru tal-Finanzi Nru 2026/2017, il-prezz ta' referenza tal-bijodiżil huwa bbażat fuq il-prezz domestiku tas-CPO, li miegħu jiżdiedu l-kostijiet tat-trasformazzjoni (ta' USD 125/MT sal-5 ta' Mejju 2017, u minn dak iż-żmien, ta' USD 100/MT). Matul iż-żjara ta' verifika, il-GTI spjega li l-ammont tal-ispejjeż tat-trasformazzjoni magħdud mal-prezz domestiku tas-CPO huwa suġġett għal-rieżami annwali, li madankollu mhux neċessarjament jirriżulta f'tibdil ta' dak l-ammont. Fil-fatt il-GTI spjega li jekk ir-rieżami annwali jindika li l-ammont tal-ispejjeż tat-trasformazzjoni ikun għadu xieraq, ma jsirx tibdil.

(49) B'mod aktar preċiż, kull produttur tal-bijodiżil – inklużi l-produtturi esportaturi kollha – joħroġ fattura lil Pertamina (jew lil AKR, skont il-każ) għall-volum ta' bijodiżil li x-xerrej huwa obbligat juża skont l-obbligu ta' taħlit, u Pertamina (jew AKR) tħallas lill-produttur il-prezz ta' referenza għal dak il-perjodu. L-investigazzjoni żvelat li l-parti l-kbira tal-bejgħ mill-produtturi tal-bijodiżil saret lil Pertamina u parti żgħira lil AKR. Barra minn hekk, il-bejgħ lil AKR kien kompletament identiku għal dak magħmul lil Pertamina f'termini tal-prezzijiet u l-kundizzjonijiet l-oħra kollha marbuta. Għaldaqstant, il-Kummissjoni ffukat l-analiżi tagħha ta' hawn taħt fuq il-bejgħ lil Pertamina.

(50) Sabiex jikseb ir-rimborż tad-differenza fil-prezz bejn il-prezz imħallas minn Pertamina u AKR (abbażi tal-prezz ta' referenza għad-diżil) u l-prezz ta' referenza għall-bijodiżil, il-produttur tal-bijodiżil imbagħad għandu jibgħat fattura addizzjonali għall-istess volum lill-Aġenzija ta' Ġestjoni, u jehmeż lista tad-dokumenti. Ladarba l-Aġenzija ta' Ġestjoni tkun irċeviet il-fattura, u wara verifika tal-elementi inklużi fiha, l-Aġenzija ta' Ġestjoni għandha tħallas lill-produttur tal-bijodiżil rilevanti d-differenza bejn il-prezz ta' referenza għad-diżil (imħallas minn Pertamina jew AKR, skont il-każ) u l-prezz ta' referenza għall-bijodiżil stabbilit għal dak il-perjodu.

(51) F'din l-investigazzjoni, il-Kummissjoni eżaminat jekk is-sett ta' miżuri adottati mill-GTI bħala appoġġ għall-industrija ta' bijodiżil Indoneżjana permezz tal-pagamenti mill-Aġenzija ta' Ġestjoni jammontawx għal sussidju kumpensabbli.

(52) Sabiex tiġi stabbilita l-eżistenza ta' sussidju kumpensabbli, iridu jkunu preżenti tliet elementi: (a) kontribuzzjoni finanzjarja jew appoġġ għall-introjtu/għall-prezzijiet; (b) benefiċċju, u (c) l-ispeċifiċità (l-Artikolu 3 tar-Regolament bażiku).

3.2.2. Analiżi

3.2.2.1. Kontribuzzjoni finanzjarja

(53) Fil-bidu, il-Kummissjoni osservat li matul il-perjodu ta' investigazzjoni l-produtturi esportaturi kollha għażlu li jipparteċipaw fl-akkwist ta' bijodiżil u għalhekk kellhom l-obbligu li jbigħu l-bijodiżil lil Pertamina u lil AKR. Il-Kummissjoni osservat ukoll li matul il-perjodu ta' investigazzjoni, il-prezz ta' referenza għall-bijodiżil kien ogħla mill-prezz ta' referenza għad-diżil minerali. B'riżultat ta' dan, matul il-perjodu ta' investigazzjoni, il-produtturi esportaturi kollha rċevew pagamenti mingħand l-OPPF.

(54) L-Artikolu 3(1)(a)(i) tar-Regolament bażiku jiddikjara li meta l-prassi tal-gvern tkun tinvolvi trasferiment dirett ta' fondi dan jikkostitwixxi kontribuzzjoni mill-gvern. B'konformità mad-dispożizzjoni tal-Ftehim tad-WTO dwar is-Sussidji u l-Miżuri ta' Kumpens (il-“Ftehim SCM”), l-Artikolu 2 tar-Regolament bażiku jistipula li “gvern” tfisser gvern jew kwalunkwe korp pubbliku fit-territorju tal-pajjiż tal-oriġini jew tal-esportazzjoni.

(55) Il-Korp tal-Appell tad-WTO fir-Rapport US-Anti-Dumping and Countervailing Duties (China) sab li t-terminu “korp pubbliku” jfisser entità li “għandha, teżerċita jew hija vestita b'awtorità tal-gvern” (6).

(56) Il-Kummissjoni osservat li l-OPPF inħoloq b'att tal-GTI u l-Aġenzija ta' Ġestjoni ġiet inkarigata espliċitament mill-GTI bil-kompitu li tagħmel pagamenti lill-produtturi tal-bijodiżil.

(57) L-ewwel nett, l-Artikolu 11 tar-Regolament Presidenzjali 66/2018, iddefinixxa l-mandat tal-OPPF billi wessgħu kif ġej: “(1) Il-Fond li jinġabar għandu jintuża għal: a. l-iżvilupp tar-riżorsi umani tal-Pjantaġġuni tal-Palm taż-Żejt; b. ir-riċerka u l-iżvilupp tal-Pjantaġġuni tal-Palm taż-Żejt; c. il-promozzjoni tal-Pjantaġġuni tal-Palm taż-Żejt; d. it-tiġdid tal-Pjantaġġuni tal-Palm taż-Żejt; u e. il-faċilitajiet u l-infrastrutturi tal-Pjantaġġuni tal-Palm taż-Żejt. (2) L-użu tal-Fond miġbur għall-interessi kif imsemmija fil-paragrafu (1), inkluż għall-issodisfar ta' prodotti tal-Pjantaġġuni tal-Palm taż-Żejt għall-ħtieġa tal-ikel, l-iżvilupp tal-industrija downstream tal-Pjantaġġuni tal-Palm taż-Żejt, u l-akkwist u l-użu tal-bijodiżil.”

(58) It-tieni, fl-Artikolu 18(1) tiegħu, dak ir-regolament speċifikament jistipula li “l-użu tal-fond għall-forniment u l-użu tal-bijodiżil imsemmi fl-Artikolu 11 paragrafu (2) huwa intenzjonat li jkopri d-differenza bejn l-indiċi tal-prezz tas-suq tad-diżil u l-indiċi tal-prezz tas-suq tal-bijodiżil.”

(59) Għaldaqstant, il-Kummissjoni osservat li l-atti legali li jimplimentaw l-OPPF speċifikament jikkonfermaw li l-fondi tagħha jintużaw għall-benefiċċju tal-produtturi tal-bijodiżil.

(60) Għal dak il-għan, skont l-Artikolu 1(4) tar-Regolament Presidenzjali 61/2015, il-GTI kkonċeda lill-Aġenzija ta' Ġestjoni d-dritt li tuża l-levies tal-esportazzjoni u t-taxxi tal-esportazzjoni imposti fuq iż-żejt tal-palm u d-derivattivi tiegħu u impona l-kompitu li takkwista u tuża l-bijodiżil. Il-ġbir madankollu prattikament isir mill-awtoritajiet doganali. Il-Kummissjoni għalhekk adottat l-opinjoni li l-Aġenzija ta' Ġestjoni għandha, jeżerċita jew hija vestita bl-awtorità tal-gvern.

(61) Għaldaqstant, il-Kummissjoni kkonkludiet li l-qafas legali stabbilit hawn fuq effettivament jgħaddi lill-Aġenzija ta' Ġestjoni it-tħaddim tal-funzjonijiet governattivi fir-rigward tas-settur tal-bijodiżil. Il-Kummissjoni għalhekk ikkonkludiet li l-Aġenzija ta' Ġestjoni taġixxi bħala korp pubbliku fis-sens tal-Artikolu 2(b) tar-Regolament bażiku, moqri flimkien mal-Artikolu 3(1)(a)(i) tar-Regolament bażiku u skont il-ġurisprudenza rilevanti tad-WTO.

(62) Fir-rigward tat-“trasferiment dirett ta' fondi” meħtieġ, l-investigazzjoni stabbiliet li wara li tkun irċeviet fattura mingħand il-produtturi tal-bijodiżil flimkien mad-dokumentazzjoni xierqa kollha (7) u twettaq il-verifiki xierqa, l-Aġenzija ta' Ġestjoni tħallas direttament l-ammont dovut (jiġifieri d-differenza bejn il-prezz ta' referenza tad-diżil u l-prezz ta' referenza tal-bijodiżil) lill-produtturi tal-bijodiżil. Il-Kummissjoni kompliet tinnota li la l-GTI u lanqas il-produtturi esportaturi kollha ma kkontestaw li l-Aġenzija ta' Ġestjoni għamlet trasferimenti diretti f'kontanti / bankarji lil dawk il-produtturi li jbigħu l-bijodiżil lil Pertamina u lil AKR biex ikopru d-differenza bejn il-prezz ta' referenza għall-bijodiżil minerali mħallas minn Pertamina u AKR u l-prezz ta' referenza għall-bijodiżil. Għalhekk, il-Kummissjoni qieset li l-pagamenti li għamlet l-Aġenzija ta' Ġestjoni jammontaw għal “trasferiment dirett ta' fondi” skont it-tifsira tal-Artikolu 3(1)(a)(i) tar-Regolament bażiku.

(63) F'dan ir-rigward, l-argument imressaq mill-GTI li r-riżorsi finanzjarji użati mill-Aġenzija ta' Ġestjoni biex tħallas lill-produttur tal-bijodiżil inkisbu kompletament minn sorsi privati u li għalhekk ma kien hemm ebda kontribuzzjoni finanzjarja, irid jiġi rifjutat. Il-Kummissjoni fil-fatt osservat li r-Regolament bażiku, b'konformità mal-Ftehim SCM, ma jqisx l-oriġini jew in-natura (pubblika jew privata) tal-fondi ttrasferiti mill-gvern. Pjuttost, evalwazzjoni tal-eżistenza ta' kontribuzzjoni finanzjarja tinvolvi l-konsiderazzjoni tan-natura tat-tranżazzjoni li permezz tagħha xi ħaġa ta' valur ekonomiku tiġi trasferita minn gvern. Fi kliem ieħor, dak li huwa importanti hu li t-trasferiment tal-fondi huwa attribwibbli lill-Istat (għall-kuntrarju ta' fondi privati użati fid-diskrezzjoni ta' operaturi privati) (8). Firxa wiesgħa ta' tranżazzjonijiet jaqgħu fit-tifsira ta' “kontribuzzjoni finanzjarja” fl-Artikolu 1.1(a)(1). Skont il-paragrafi (i) u (ii) tal-Artikolu 1.1(a)(1), kontribuzzjoni finanzjarja tista' ssir permezz ta' trasferiment dirett ta' fondi minn gvern, jew ir-rinunzja għal dħul tal-gvern li altrimenti jkun dovut (9). Kif diġà spjegat, l-Aġenzija ta' Ġestjoni, bħala korp pubbliku, għamlet trasferiment dirett ta' fondi lill-produtturi tal-bijodiżil mill-OPPF, li huwa alimentat mill-ġbir obbligatorju ta' levies tal-esportazzjoni u ħlas għal esportazzjonijiet minn operaturi pubbliċi u privati, u għalhekk ikkonforma kompletament mad-definizzjoni ta' kontribuzzjoni finanzjarja tal-Korp tal-Appell.

(64) Minbarra dan ta' hawn fuq, il-Kummissjoni osservat ukoll li l-fondi disponibbli għall-OPPF joriġinaw mill-ġbir tal-levies ta' esportazzjoni u taxxi tal-esportazzjoni imposti fuq is-CPO u d-derivattivi tiegħu. Matul iż-żjara ta' verifika, il-GTI spjega li l-levy ta' esportazzjoni tinġabar mill-awtoritajiet doganali qabel l-esportazzjoni tal-prodotti u, minkejja l-affermazzjoni tiegħu li din tinġabar esklussivament għall-finijiet ta' finanzjament tal-OPPF, ma setax jagħti prova li din tinġabar f'kontijiet speċifiċi tal-baġit tal-GTI. Fin-nuqqas ta' xi evidenza kuntrarja, il-Kummissjoni kkonkludiet li l-levy tinġabar bħala parti mill-baġit ġenerali tal-Istat. Il-fatt li l-levy tiġi mbagħad diretta lill-OPPF hija biss mod ta' kif il-GTI juża d-dħul pubbliku li jinġabar mil-levies tal-esportazzjoni u mit-taxxi tal-esportazzjoni. Fi kwalunkwe każ, l-OPPF jikkonsisti f'fondi li jinġabru permezz ta' levies tal-esportazzjoni u t-taxxi tal-esportazzjoni imposti mill-GTI u l-fondi huma kkontrollati mill-Aġenzija ta' Ġestjoni. Għaldaqstant, dawn jammontaw għal riżorsi pubbliċi irrispettivament minn jekk humiex parti integrali mill-baġit tal-Istat jew le.

(65) Rigward l-argument tal-GTI li t-trasferiment ta' fondi mill-OPPF lill-produtturi tal-bijodiżil ma jagħti ebda benefiċċju lir-riċevituri billi l-produtturi tal-bijodiżil ħallsu aktar fl-OPPF milli rċevew, il-Kummissjoni tosserva dan li ġej: L-ewwel nett, il-mandat tal-OPPF huwa aktar wiesa' mill-appoġġ għall-industrija tal-bijodiżil. Pjuttost l-OPPF huwa espressjoni ta' politika usa' tal-GTI li tinkludi l-katina tal-valur kollha taż-żejt tal-palm. L-esportaturi kollha tas-CPO (u tal-prodotti pproċessati) fil-fatt iħallsu l-levy fil-fond meta l-prodott tagħhom jiġi esportat. Is-CPO jista' jintuża f'varjetà wiesgħa ta' applikazzjonijiet, bħal fil-konsum tal-ikel, fil-kożmetiċi u fl-industrija kimika. Il-levies tal-esportazzjoni li jinġabru għall-OPPF għalhekk mhumiex esklussivament marbuta mat-trasferiment ta' fondi lill-industrija tal-bijodiżil u ma tista' ssir ebda tpaċija awtomatika.

(66) It-tieni, u kif diġà spjegat aktar 'il fuq fil-premessa (64), il-fondi użati mill-Aġenzija ta' Ġestjoni jiġu kompletament mill-baġit ġenerali tal-GTI (li huma allokati lill-OPPF). Il-ġbir tal-levy ta' esportazzjoni jitwettaq mid-dwana u l-levies jitħallsu fil-baġit ġenerali tal-Istat. Il-fondi użati mhumiex għalhekk ekwivalenti għal pagamenti volontarji magħmula mill-produtturi tal-bijodiżil, li mbagħad jintużaw kompletament għall-benefiċċju tal-produtturi tal-bijodiżil (mingħajr ebda diskrezzjoni mill-produtturi tal-bijodiżil, li ma għandhom ebda kontroll fuq kif jintuża l-OPPF). Il-fondi jinġabru mill-GTI permezz ta' levies tal-esportazzjoni u taxxi tal-esportazzjoni, uħud imħallsa mill-produtturi tal-bijodiżil, anki mill-produtturi tas-CPO u oħrajn minn produtturi ta' prodotti ta' CPO assoċjati. Il-GTI imbagħad jiddeċiedi li juża tali riżorsi għall-benefiċċju tal-produtturi tal-bijodiżil permezz tal-OPPF.

(67) Il-Kummissjoni osservat ukoll li fit-tweġibiet tagħhom għall-kwestjonarju, il-produtturi esportaturi indikaw li l-biċċa l-kbira tas-CPO użat fil-produzzjoni tal-bijodiżil jinkiseb minn sorsi lokali, u għalhekk ma huwa soġġett la għat-taxxa tal-esportazzjoni u lanqas għal-levy ta' esportazzjoni. Il-Kummissjoni għalhekk assumiet li l-esportazzjonijiet ta' CPO li għalihom il-produtturi esportaturi (jew, b'mod aktar preċiż, il-produtturi tas-CPO relatati) ħallsu t-taxxa u l-levy ta' esportazzjoni kienu jirrigwardaw ktajjen tal-valur għajr il-katina tal-valur tal-bijodiżil.

(68) Il-Kummissjoni għalhekk ikkonkludiet li t-taxxi u l-levies tal-esportazzjoni miġbura mill-GTI minn tali esportazzjonijiet mhumiex għaldaqstant marbuta mal-industrija tal-bijodiżil, biex b'hekk l-argument tal-GTI li l-OPPF ma jagħti ebda benefiċċju lir-riċevituri peress li l-produtturi tal-bijodiżil ħallsu aktar fl-OPPF milli rċevew huwa rifjutat. Fil-fatt, kuntrarju għall-allegazzjoni tal-GTI, għall-katina tal-valur tal-bijodiżil, il-produtturi esportaturi kienu f'qagħda aħjar fis-sens li rċevew mingħand l-OPPF aktar milli ħallsu fih.

(69) Fid-dawl ta' dak li ntqal hawn fuq, il-Kummissjoni kkonkludiet li l-iżborżamenti magħmula mill-Aġenzija ta' Ġestjoni lill-produtturi tal-bijodiżil jikkwalifikaw bħala “kontribuzzjoni finanzjarja fil-forma ta' trasferiment dirett ta' fondi minn gvern” skont l-Artikolu 3(1)(a)(i) tar-Regolament bażiku. Mhuwiex ikkontestat li fix-xiri tal-bijodiżil minn Pertamina u AKR skont ir-rekwiżiti ta' taħlit, l-Aġenzija ta' Ġestjoni kopriet id-differenza bejn il-prezz li ħallsu Pertamina u AKR (fuq il-bażi tal-prezz ta' referenza għad-diżil minerali) u l-(ogħla) prezz ta' referenza għall-bijodiżil. F'dan ir-rigward, il-produtturi tal-bijodiżil irċevew għotja mill-GTI li tammonta għal din id-differenza (10).

3.2.2.2. Benefiċċju

(70) Għar-raġunijiet ippreżentati hawn taħt, il-Kummissjoni qieset li t-trasferimenti diretti magħmula mill-Aġenzija ta' Ġestjoni jagħtu benefiċċju lill-produtturi esportaturi.

(71) Tabilħaqq, il-produtturi esportaturi jinsabu f'sitwazzjoni aħjar milli kieku jkunu mingħajr l-iskema. Fi ftit kliem, it-trasferiment ta' fondi magħmul mill-Aġenzija ta' Ġestjoni jammonta għal għotjiet u s-suq ma jipprevedix għotjiet gratwiti. Dawn l-għotjiet iqiegħdu lill-produtturi tal-bijodiżil f'pożizzjoni aħjar milli altrimenti kienu jkunu fis-suq (11). Mingħajr l-iskema l-produtturi tal-bijodiżil jottjenu biss il-pagament minn Pertamina u AKR bil-prezz tad-diżil minerali.

(72) Fid-dawl ta' dan ta' hawn fuq, il-Kummissjoni qieset li l-flus imħallsa mill-Aġenzija ta' Ġestjoni lill-produtturi tal-bijodiżil għall-bijodiżil mibjugħ sabiex ikopru d-differenza bejn il-prezz ta' referenza tad-diżil imħallas minn Pertamina u l-prezz ta' referenza tal-bijodiżil huwa benefiċċju favur tagħhom fis-sens tal-Artikolu 3(2) tar-Regolament bażiku.

3.2.2.3. Speċifiċità

(73) L-ewwel, il-Kummissjoni osservat li l-OPPF huwa disponibbli għal għadd limitat ta' industriji, kollha relatati mal-katina tal-valur tas-CPO. Dan il-limitu joriġina direttament mil-leġiżlazzjoni applikabbli. L-ewwel, l-appoġġ tal-katina tal-valur taż-żejt tal-palm hija l-għan ewlieni espliċitu tar-Regolament Presidenzjali 61/2015 li jistabbilixxi l-OPPF. Fil-preambolu tiegħu, huwa ddikjarat li l-OPPF huwa meħtieġ “biex jiggarantixxi żvilupp kontinwu tal-pjantaġġuni taż-żejt tal-palm, huwa jeħtieġ strateġija nazzjonali sostnuta mill-ġestjoni ta' fond għall-iżvilupp kontinwu tal-pjantaġġuni taż-żejt tal-palm”. Fl-Artikolu 1, dik il-leġiżlazzjoni tkompli tispeċifika li “Pjantaġġuni taż-Żejt tal-Palm tfisser l-attivitajiet kollha ta' ġestjoni tar-riżorsi naturali, ir-riżorsi umani, il-faċilitajiet ta' produzzjoni, it-tagħmir u l-makkinarju, il-kultivazzjoni, il-ħsad l-ipproċessar, u l-kummerċjalizzazzjoni relatati mal-Pjantaġġuni taż-Żejt tal-Palm”.

(74) Fl-Artikolu 11 hemm imbagħad stipulat li “Il-Fond li jinġabar għandu jintuża għal: a. l-iżvilupp tar-riżorsi umani tal-Pjantaġġuni tal-Palm taż-Żejt; b. ir-riċerka u l-iżvilupp tal-Pjantaġġuni tal-Palm taż-Żejt; c. il-promozzjoni tal-Pjantaġġuni tal-Palm taż-Żejt; d. it-tiġdid tal-Pjantaġġuni tal-Palm taż-Żejt; u e. il-faċilitajiet u l-infrastrutturi tal-Pjantaġġuni tal-Palm taż-Żejt”.

(75) Il-Kummissjoni għalhekk ikkonkludiet li l-OPPF huwa de jure speċifiku skont l-Artikolu 4(2)(a) tar-Regolament bażiku peress li l-leġiżlazzjoni li skontha topera l-awtorità tal-għotja, espliċitament tillimita l-aċċess għas-sussidju lil ċerti impriżi, jiġifieri dawk attivi fil-katina tal-valur tas-CPO.

(76) Fi kwalunkwe każ, anki jekk ma jkunx hemm speċifiċità de jure, il-Kummissjoni qieset li l-GTI jidderieġi lill-Aġenzija ta' Ġestjoni biex fil-fatt jappoġġa biss lill-industrija tal-bijodiżil. L-evidenza miġbura matul l-investigazzjoni u msemmija fil-paragrafu (122) fil-fatt tindika li l-maġġoranza kbira tal-flus imħallsa mill-Aġenzija ta' Ġestjoni hija ddedikata biex il-produtturi tal-bijodiżil jitħallsu d-differenza bejn il-MOPS u l-prezz ta' referenza tal-bijodiżil.

(77) Il-Kummissjoni għalhekk kienet tal-fehma li l-GTI jimmaniġġja l-OPPF b'mod li jagħmlu de facto speċifiku. Skont l-Artikolu 4(2)(c) tar-Regolament bażiku, sussidju jista' jkun de facto speċifiku jekk jiġu ssodisfati ċerti kriterji, bħall-“użu ta' programm ta' sussidju minn numru limitat ta' ċerti impriżi; l-użu predominanti minn ċerti impriżi; l-għoti ta' ammonti kbar b'mod sproporzjonat ta' sussidju lil ċerti impriżi; il-mod li bih tħaddmet id-diskrezzjoni mill-awtorità tal-għotja fid-deċiżjoni li tagħti sussidju”. F'dan il-każ il-Kummissjoni osservat li l-imġiba tal-OPPF tidħol perfettament f'din il-lista. B'mod partikolari, kif spjegat hawn fuq, il-fond jintuża predominantement mill-industrija tal-bijodiżil u l-awtorità tal-għoti eżerċitat id-diskrezzjoni tagħha meta għamlet dan.

(78) Din is-sejba hija konformi wkoll mal-ġurisprudenza tad-WTO. Fil-każ tal-KE u ċerti Stati Membri – Inġenji tal-Ajru Ċivili Kbar, il-Bord spjega li “It-tifsira ordinarja tal-kelma ‘predominanti’ tinkludi ‘li tikkostitwixxi l-element prinċipali jew l-aktar b'saħħtu; prevalenti’. Għalhekk, l-‘użu predominanti {ta' programm ta' sussidju} minn ċerti impriżi’ jista' jinftiehem sempliċement bħala sitwazzjoni fejn programm ta' sussidju jintuża prinċipalment, jew fil-biċċa l-kbira, minn ċerti impriżi” (12). F'dik id-deċiżjoni, il-Bord spjega wkoll li “fejn programm ta' sussidju jopera f'ekonomija magħmula biss minn ftit industriji, il-fatt li dawk l-industriji setgħu kienu l-benefiċjarji ewlenin ta' programm ta' sussidju mhux neċessarjament juri ‘użu predominanti’. Pjuttost, l-użu tal-programm ta' sussidju minn dawk l-industriji jista' sempliċement jirrifletti d-diversifikazzjoni limitata tal-attivitajiet ekonomiċi fil-ġurisdizzjoni tal-awtorità tal-għoti. Min-naħa l-oħra, l-istess programm ta' sussidju li jopera fil-kuntest ta' ekonomija diversifikata ħafna, li jintuża prinċipalment, jew fil-biċċa l-kbira, minn ftit industriji biss, għandu tendenza li jindika ‘użu predominanti’” (13). F'dan il-każ, is-sussidju huwa disponibbli għall-katina tal-valur taż-żejt tal-palm biss, iżda f'dik l-industrija għal firxa wiesgħa ta' applikazzjonijiet. Madankollu, jekk ir-raġunament tal-Bord jiġi applikat għall-fatti ta' dan il-każ, il-Kummissjoni qieset li l-fatt li l-biċċa l-kbira tal-OPPF jintuża biex jiffinanzja l-pagamenti tal-bijodiżil jikkwalifika bħala “użu predominanti” kif definit hawn fuq peress li l-industrija tal-bijodiżil hija l-benefiċjarju ewlieni. Il-Kummissjoni tkompli tosserva li l-industrija tal-bijodiżil hija waħda minn ħafna industriji f'ekonomija diversifikata (14) u li l-OPPF kien qed jappoġġa kważi esklussivament lill-industrija tal-bijodiżil sa minn meta twaqqfet.

(79) Fid-dawl ta' dak li ntqal hawn fuq, il-Kummissjoni għalhekk ikkonkludiet li s-sett ta' miżuri tal-GTI kienu diretti biex jiffavorixxu lill-industrija domestika tal-bijodiżil. Barra milli huma de jure speċifiċi skont l-Artikolu 4(2)(a) tar-Regolament bażiku, huma wkoll de facto speċifiċi skont l-Artikolu 4(2)(c) tar-Regolament bażiku.

3.2.3. Konklużjoni

(80) Il-Kummissjoni b'mod provviżorju kkonstatat li permezz ta' sett ta' miżuri, il-GTI ta appoġġ lill-industrija tal-bijodiżil, inkluż permezz ta' trasferiment dirett ta' fondi permezz tal-“Fond għas-Sussidju tal-Bijodiżil”. Il-GTI ta benefiċċju lill-benefiċjarji li huwa speċifiku, u għalhekk jammonta għal sussidju kumpensabbli.

3.2.4. Kalkolu tal-ammont tas-sussidju

(81) Skont l-Artikolu 5 tar-Regolament bażiku, il-Kummissjoni kkalkulat l-ammont ta' sussidju kumpensabbli għal kull produttur esportatur f'termini tal-benefiċċju mogħti lir-riċevitur li nstab li jeżisti matul il-PI. Il-Kummissjoni vvalutat il-benefiċċju bħala li huwa l-ammont totali tal-għotja riċevuta mill-OPPF matul l-IP. B'konformità mal-Artikolu (7)(2) tar-Regolament bażiku, il-Kummissjoni allokat dawk l-ammonti ta' sussidju fuq il-fatturat totali ġġenerat mill-bejgħ tal-bijodiżil tal-produtturi esportaturi matul il-perjodu ta' investigazzjoni.

(82) Ir-rata ta' sussidju stabbilita b'mod provviżorju fir-rigward ta' dan is-sett ta' miżuri matul il-perjodu ta' investigazzjoni għall-produtturi esportaturi tammonta għal: Kumpanija Rata ta' sussidju PT Ciliandra Perkasa 7,91 % PT Intibenua Perkasatama u PT Musim Mas (Musim Mas Group) 11,83 % PT Pelita Agung Agrindustri u PT Permata Hijau Palm Oleo (Permata Group) 12,76 % PT Wilmar Nabati Indonesia u PT Wilmar Bioenergi Indonesia (Wilmar Group) 12,23 %

3.3. Appoġġ tal-gvern lill-industrija tal-bijodiżil, inkluż permezz tal-forniment ta' żejt tal-palm (CPO) għal remunerazzjoni anqas minn adegwata

3.3.1. L-ilment u l-iskema ta' sussidju

(83) L-ilment kien jgħid li hemm distorsjoni fil-prezzijiet tas-CPO fl-Indoneżja minħabba l-intervent tal-GTI. B'mod partikolari, l-ilment indika li l-GTI implimenta politika li timponi taxxi għolja tal-esportazzjoni fuq is-CPO. Is-CPO huwa l-materja prima prinċipali użata għall-produzzjoni tal-bijodiżil fl-Indoneżja, u tirrappreżenta madwar 85 % tal-kostijiet totali tal-produzzjoni tal-bijodiżil. Skont l-ilment, b'dan il-mod il-GTI qed jiżgura li l-prezz tal-materja prima għall-produzzjoni tal-bijodiżil jibqa' konsiderevolment aktar baxx mill-prezzijiet globali, għall-benefiċċju tal-produtturi tal-bijodiżil Indoneżjani.

(84) Barra minn hekk, skont l-ilment, f'Mejju 2015 il-GTI introduċa levy ta' esportazzjoni ta' USD 50 għal kull tunnellata fuq is-CPO u anqas fuq prodotti downstream taż-żejt tal-palm ipproċessati, bir-rata speċifika skont il-prodott.

(85) L-ilmentatur sostna li bl-impożizzjoni ta' taxxi u levies għoljin ta' esportazzjoni fuq is-CPO, il-GTI għandu effett li jbaxxi l-prezz domestiku taż-żejt tal-palm fl-Indoneżja, li jagħti benefiċċju ċar lill-produtturi tal-bijodiżil. Huwa jinkoraġġixxi wkoll lill-produtturi privati tas-CPO biex ibigħu l-prodotti tagħhom lill-produtturi tal-bijodiżil Indoneżjani. Minħabba f'hekk, l-ilmentatur jallega li l-GTI jinkariga jew jidderieġi lill-produtturi taż-żejt tal-palm Indoneżjani sabiex jipprovdu s-CPO lill-produtturi tal-bijodiżil għal remunerazzjoni anqas minn adegwata.

(86) L-investigazzjoni wriet li fil-fatt il-GTI jimponi kemm taxxa tal-esportazzjoni kif ukoll levy ta' esportazzjoni fuq is-CPO.

(87) It-taxxa tal-esportazzjoni kienet implimentata għall-ewwel darba fl-1994. Mill-introduzzjoni tagħha 'l hawn, ġiet emendata għadd ta' drabi. Fl-aħħar verżjoni (id-Digriet Nru 140/PMK.010/2016), it-taxxa tal-esportazzjoni tikkonsisti fi skeda progressiva ta' tariffi fuq i-ejt tal-palm mhux maħdum kif ukoll fuq 22 prodott ieħor, inkluż il-bijodiżil (li huwa konsistentement mogħti rata aktar baxxa mis-CPO). L-esportaturi Indoneżjani jħallsu taxxa progressiva marbuta mal-prezz ta' referenza tal-GTI għall-esportazzjonijiet tas-CPO. Għalhekk meta l-prezz ta' referenza tal-esportazzjoni tal-GTI jiżdied, hekk ukoll tagħmel it-tariffa tal-esportazzjoni.

(88) Meta l-prezz ta' referenza jkun anqas minn USD 750 għal kull tunnellata, ir-rata tat-taxxa applikabbli fuq l-esportazzjoni tkun ta' 0 %. Matul il-perjodu ta' investigazzjoni, il-prezz tas-CPO baqa' taħt il-limitu ta' USD 750 għal kull tunnellata u għalhekk ma kienet pagabbli ebda taxxa tal-esportazzjoni.

(89) Minbarra t-taxxa tal-esportazzjoni, matul il-perjodu ta' investigazzjoni l-GTI impona levy ta' esportazzjoni fuq is-CPO u l-prodotti downstream. Il-levy ta' esportazzjoni matul il-perjodu ta' investigazzjoni kienet stabbilita għal USD 50 kull tunnellata għas-CPO u għal USD 20 kull tunnellata għall-bijodiżil.

(90) Minbarra t-taxxa u l-levy tal-esportazzjoni fuq is-CPO u l-prodotti downstream, il-GTI jintervjeni wkoll fis-suq tas-CPO billi de facto jikkontrolla, permezz tal-kumpanija tal-Istat PTPN, il-prezzijiet domestiċi tas-CPO, biex b'hekk jiżgura li s-CPO jinbiegħ bi prezz artifiċjalment baxx. Barra minn hekk, il-GTI jipprovdi sussidji lill-produtturi tas-CPO sabiex jiżgura li jikkonformaw mal-politika li s-CPO jiġi pprovdut bi prezzijiet artifiċjalment baxxi.

3.3.2. L-applikazzjoni tad-dispożizzjonijiet tal-Artikolu 28(1) tar-Regolament bażiku

(91) Il-Kummissjoni infurmat lill-GTI li jista' jkun li jkollha bżonn tuża l-fatti disponibbli skont l-Artikolu 28(1) tar-Regolament bażiku meta tkun qiegħda teżamina l-eżistenza u l-portata tal-allegat appoġġ mogħti lill-industrija tal-bijodiżil, inkluż permezz tal-forniment tas-CPO għal remunerazzjoni anqas minn adegwata.

(92) Fil-bidu, il-Kummissjoni talbet lill-GTI jgħaddi l-Appendiċi B mehmuż mal-kwestjonarju anti-sussidju (kwestjonarju għall-fornituri taż-żejt tal-palm) lill-produtturi u d-distributuri kollha taż-żejt tal-palm, li pprovdew żejt tal-palm lill-produtturi esportaturi. L-Appendiċi B kien jikkonsisti minn dokument Word (“Appendiċi B_Żejt tal-Palm tal-fornitur tal-input”) u fajl Excel (“Kwestjonarju żgħir maħsub għall-Fornituri”). Wara talba mill-GTI, minħabba l-għadd sinifikanti ta' kumpaniji li jipprovdu l-input prinċipali għall-prodott ikkonċernat, fl-ispirtu ta' kooperazzjoni tajba u biex tiġbor tal-anqas xi data rilevanti għall-investigazzjoni, il-Kummissjoni permezz tal-email tas-7 ta' Jannar 2019 qablet li tillimita l-ambitu tat-talba tagħha billi titlob lill-GTI jgħaddi l-Appendiċi B u l-kwestjonarju żgħir lill-akbar għaxar fornituri ta' CPO f'termini ta' volum għal kull produttur esportatur.

(93) Il-Kummissjoni, fl-ittra ta' defiċjenza tagħha lill-GTI tal-1 ta' Marzu 2019, innutat il-fatt li ma kienet irċeviet l-ebda tweġiba għall-Appendiċi B tal-kwestjonarju mingħand il-fornituri taż-żejt tal-palm ta' PT Musim Mas, PT Intibenua Perkasatama, PT Pelita Agung Agrindustri u PT Permata Hijau Palm Oleo. B'mod partikolari, il-Kummissjoni ssottolinjat li ma kinitx irċeviet tweġiba lanqas mingħand il-fornituri tas-CPO li huma impriżi tal-Istat, inkluż PTPN. Fornituri oħrajn tas-CPO, inklużi dawk relatati mal-produtturi esportaturi, ikkonformaw ma' dik it-talba.

(94) Fit-tweġiba għall-ittra ta' defiċjenza, il-GTI sostna li kien issodisfa l-obbligu tiegħu li jikkomunika l-Appendiċi B u l-kwestjonarji qosra lill-fornituri tas-CPO Indoneżjani rilevanti. Bħala evidenza l-GTI ppreżenta r-rekord postali li juri r-riċevuti ta' konsenja lill-fornituri tas-CPO Indoneżjani rilevanti. Ma ġiet ipprovduta l-ebda evidenza oħra tat-tentattivi tal-GTI biex jikkuntattja lil dawn il-fornituri, b'mod partikolari lil PTPN. Spjegazzjoni simili kienet ipprovduta matul iż-żjara ta' verifika għand il-GTI. Minkejja dan ta' hawn fuq, PTPN qatt ma ppreżenta l-Appendiċi B mimli kif għandu jkun lill-Kummissjoni.

(95) Għaldaqstant, fir-rigward tal-allegat forniment ta' CPO mill-gvern għal remunerazzjoni anqas minn adegwata, il-GTI ma pprovdiex l-informazzjoni u l-evidenza neċessarji kif mitlub mill-Kummissjoni fil-kwestjonarju tagħha u matul il-żjara ta' verifika.

(96) In-nuqqas ta' kooperazzjoni suffiċjenti ma ppermettiex li l-Kummissjoni tiġbor l-informazzjoni kollha li qieset rilevanti għall-konklużjonijiet tagħha f'din l-investigazzjoni. B'mod aktar speċifiku, il-Kummissjoni ma setgħetx tikseb mingħand il-GTI informazzjoni dwar is-suq taż-żejt tal-palm ibbażata fuq informazzjoni diretta pprovduta mill-fornituri tas-CPO u lanqas ma għandha informazzjoni kompleta dwar ir-rwol ta' PTPN f'dan is-suq fir-rigward tal-industrija tal-bijodiżil.

(97) Il-GTI sostna li huwa kien ipprovda data aggregata dwar PTPN, li tinkludi wkoll id-data mitluba fl-Appendiċi B tal-kwestjonarju. F'dan ir-rigward, il-Kummissjoni osservat li l-GTI pprovda data dwar PTPN fit-tweġiba għall-kwestjonarju, li kienet tinkludi informazzjoni dwar l-istruttura ta' ġestjoni tiegħu, ir-rapporti annwali u data dwar it-tranżazzjonijiet. Madankollu, il-Kummissjoni nnotat li hija ma rċeviet ebda informazzjoni dettaljata li talbet fl-Appendiċi B tal-kwestjonarju, li kienet tippermettilha tikseb fehim sħiħ tar-rwol ta' PTPN fis-suq taż-żejt tal-palm u fuq produtturi rilevanti oħra.

(98) Wara li rċieva l-ittra li kienet tinforma lill-GTI dwar l-applikazzjoni possibbli tal-Artikolu 28 tar-Regolament bażiku, fit-30 ta' Ġunju 2019 il-GTI ppreżenta tweġiba għall-Appendiċi B rigward PTPN. Il-Kummissjoni madankollu osservat li t-tweġiba ġiet ippreżentata ħafna wara l-iskadenza biex tiġi ppreżentata l-informazzjoni (it-12 ta' Marzu 2019, estiża mill-Kummissjoni sal-14 ta' Marzu 2019) u wara li saret ż-żjara ta' verifika fl-uffiċċji tal-GTI. Il-Kummissjoni għalhekk qieset li l-informazzjoni ma ġietx ippreżentata fiż-żmien xieraq, ma kinitx verifikabbli u l-GTI ma kien aġixxa bl-aqwa mod li seta' skont l-Artikolu 28 tar-Regolament bażiku.

(99) Fin-nuqqas ta' informazzjoni kuntrarja mingħand il-GTI, il-Kummissjoni bbażat ruħha parzjalment fuq il-fatti disponibbli għas-sejbiet tagħha rigward dawn l-aspetti tal-investigazzjoni skont l-Artikolu 28 tar-Regolament bażiku.

3.3.3. Analiżi

(100) Sabiex tiġi stabbilita l-eżistenza ta' sussidju kumpensabbli, iridu jkunu preżenti tliet elementi: (a) kontribuzzjoni finanzjarja jew appoġġ għall-introjtu/għall-prezzijiet; (b) benefiċċju, u (c) l-ispeċifiċità (l-Artikolu 3 tar-Regolament bażiku) (15).

(101) Għall-ewwel element, il-Kummissjoni analizzat jekk is-sett ta' miżuri adottati mill-GTI jwassalx għal kontribuzzjoni finanzjarja fil-forma ta' forniment ta' CPO mill-Gvern għal remunerazzjoni anqas minn adegwata lill-produtturi esportaturi tal-bijodiżil Indoneżjani, skont l-Artikolu 3(1)(a) tar-Regolament bażiku, u / jew jekk is-sett ta' miżuri adottati mill-GTI jaqax fil-kategorija ta' appoġġ għad-dħul / għall-prezzijiet tal-industrija tal-bijodiżil, skont l-Artikolu 3(1)(b) tar-Regolament bażiku.

3.3.3.1. Kontribuzzjoni finanzjarja

(102) Fil-bidu, il-Kummissjoni osservat li l-produtturi esportaturi kollha kienu jixtru s-CPO lokalment mingħand kumpaniji relatati jew mingħand kumpaniji mhux relatati biex jipproċessawh f'żejt tal-palm ibbliċjat deodorizzat raffinat u mbagħad f'bijodiżil.

(103) L-Artikolu 3(1)(a)(iv), it-tieni inċiż, tar-Regolament bażiku jgħid li jkun hemm kontribuzzjoni finanzjarja jekk gvern: “jinkariga jew jidderieġi korp privat biex iwettaq waħda jew aktar mit-tip ta' funzjonijiet deskritti fil-punti (i), (ii) u (iii) li normalment ikunu responsabbiltà tal-gvern, u l-prattika, fl-ebda sens, ma tkun differenti mill-prattiċi normali segwiti minn gvernijiet”. It-tip ta' funzjonijiet deskritti mill-Artikolu 3(1)(a)(iii) tar-Regolament bażiku jseħħu fejn “il-gvern jipprovdi oġġetti jew servizzi apparti mill-infrastruttura ġenerali, jew jixtri oġġetti…”. Dawn id-dispożizzjonijiet jirriflettu l-paragrafi (iii) u (iv) tal-Artikolu 1.1(a)(1) tal-Ftehim SCM u għandhom jiġu interpretati u applikati fid-dawl tal-ġurisprudenza tad-WTO rilevanti.

(104) Il-Bord tad-WTO fi Stati Uniti – Restrizzjonijiet tal-Esportazzjoni (16) ddeċieda li t-tifsira ordinarja taż-żewġ kelmiet “jinkariga” u “jordna” fl-Artikolu 1.1(a)(1)(iv) tal-Ftehim SCM titlob li l-azzjoni tal-gvern trid tkun tinkludi kunċett ta' delega (fil-każ ta' inkarigu) jew ta' kmand (fil-każ ta' ordni). Huwa rrifjuta l-“argument tal-kawża u l-effett” tal-Istati Uniti u talab azzjoni espliċita u affermattiva ta' delega jew kmand.

(105) Madankollu, f'każ sussegwenti (17), il-Korp tal-Appell iddeċieda li s-sostituzzjoni tal-kliem “jinkariga” u “jidderieġi” b'“delega” u “kmand” hija standard riġidu wisq. Skont il-Korp tal-Appell, “inkarigu” jseħħ meta gvern jagħti r-responsabbiltà lil korp privat u “ordni” tirreferi għal sitwazzjonijiet fejn il-gvern jeżerċita l-awtorità tiegħu fuq korp privat.

(106) Fiż-żewġ każijiet, il-gvern juża korp privat bħala sostitut sabiex jagħti effett lill-kontribuzzjoni finanzjarja, u “fil-biċċa l-kbira tal-każijiet, wieħed jistenna li l-inkarigu jew l-ordni ta' korp privat ikunu jinvolvu xi forma ta' theddid jew persważjoni”. Fl-istess waqt, il-paragrafu (iv) tal-Artikolu 1.1(a)(1) tal-Ftehim SCM ma jippermettix lill-Membri jimponu miżuri kumpensatorji għal prodotti “kull meta l-gvern ikun sempliċiment qed jeżerċita s-setgħat regolatorji ġenerali tiegħu” jew fejn l-intervent tal-gvern “jista' jkollu jew ma jkollux riżultat partikolari sempliċiment ibbażat fuq iċ-ċirkustanzi fattwali partikolari u l-eżerċizzju tal-għażla libera mill-atturi f'dak is-suq”. Pjuttost, l-inkarigu u l-ordni jimplikaw “rwol aktar attiv tal-gvern milli sempliċi azzjonijiet ta' inkoraġġiment”.

(107) Barra minn hekk, id-WTO ma qisitx li “li korp privat jingħata diskrezzjoni neċessarjament imur kontra l-inkarigu jew l-ordni ta' dak il-korp privat […] (18). Għalkemm jista' jkun hemm każijiet fejn il-firxa tad-diskrezzjoni li titħalla lill-korp privat tkun tali li jsir impossibbli li wieħed jikkonkludi b'mod xieraq li l-korp privat ġie inkarigat jew dirett (biex iwettaq kompitu partikolari), din hija kwestjoni fattwali/evidenzjarja li għandha tiġi indirizzata fuq bażi ta' każ b'każ.”

(108) F'konformità ma' dawk id-deċiżjonijiet tad-WTO, mhux il-miżuri kollha tal-gvern li kapaċi jagħtu benefiċċji huma ekwivalenti għal kontribuzzjoni finanzjarja skont l-Artikolu 3 tar-Regolament bażiku u l-Artikolu 1.1 (a) tal-Ftehim SCM. Irid ikun hemm evidenza ta' politika jew programm tal-gvern li jippromwovi l-industrija investigata (f'dan il-każ partikolari l-industrija tal-bijodiżil/bijofjuwils), permezz tal-eżerċitar tal-awtorità fuq korpi pubbliċi jew privati jew l-għoti tar-responsabbiltà lilhom (hawnhekk il-produtturi tas-CPO) sabiex jipprovdu CPO lill-industrija tal-bijodiżil għal remunerazzjoni anqas minn adegwata.

(109) Fi ftit kliem, id-deċiżjonijiet rilevanti tad-WTO jipprovdu li: (i) id-determinazzjoni ta' jekk hemmx “kontribuzzjoni finanzjarja” skont l-Artikolu 1.1(a)(1) tal-Ftehim SCM għandha tiffoka fuq in-natura tal-azzjoni tal-gvern, pjuttost milli fuq l-effetti jew ir-riżultati tal-azzjoni tal-gvern (19). Fi kliem ieħor, huwa rikonoxxut sewwa li l-gvernijiet jintervjenu fis-suq bħala regolaturi u, meta jagħmlu dan, jikkawżaw effetti fuq is-suq u l-operaturi tiegħu. F'dan is-sens, gvern jista', pereżempju, jimponi leġittimament taxxi tal-esportazzjoni sabiex jiġġenera dħul f'każ ta' komodità kompetittiva ħafna fis-swieq internazzjonali. B'kuntrast, ma hemmx impożizzjoni leġittima bħal din ta' restrizzjonijiet fuq l-esportazzjoni meta jkun evidenti li l-użu ta' tali strument flimkien ma' mekkaniżmi oħra biex il-komoditajiet jinżammu domestikament u l-fornituri jiġu sfurzati jbigħu taħt il-prezzijiet tas-suq ikun parti minn skema aktar wiesgħa maħduma mill-gvern sabiex jappoġġa industrija partikolari jew sett ta' industriji biex jagħti spinta lill-kompetittività tagħhom. B'hekk, in-natura tal-azzjoni tal-gvern, inkluż il-kuntest, l-għan u l-iskop tagħha, hija rilevanti fil-valutazzjoni tal-element ta' “kontribuzzjoni finanzjarja”; (ii) “l-inkarigu” jew “l-ordni” jinvolvu azzjoni espliċita u affermattiva indirizzata lil parti partikolari b'rabta ma' kompitu jew dover partikolari, li huwa differenti ħafna mis-sitwazzjoni li fiha gvern jintervjeni fis-suq b'xi mod, li jista' jkollu jew ma jkollux riżultat partikolari minħabba ċ-ċirkustanzi fattwali u l-eżerċizzju tal-għażla libera mill-atturi f'dak is-suq. Fl-aħħar mill-aħħar, il-kwistjoni ewlenija wara l-kunċetti ta' inkarigu jew ordni hija jekk l-imġiba inkwistjoni, jiġifieri l-kontribuzzjoni finanzjarja fil-forma ta' forniment ta' oġġetti għal remunerazzjoni anqas minn adegwata, tistax tiġi attribwita lill-gvern jew għadhiex l-għażla libera tal-operaturi privati fid-dawl ta' kunsiderazzjonijiet tas-suq, bħar-restrizzjonijiet regolatorji (20); (iii) L-Artikolu 1.1(a)(1)(iv) tal-Ftehim SCM huwa, essenzjalment, dispożizzjoni kontra l-evażjoni u, għalhekk, sejba ta' inkarigu jew ordni tirrikjedi li l-gvern jagħti responsabbiltà lil korp privat jew jeżerċita l-awtorità tiegħu fuq korp privat sabiex jagħmel kontribuzzjoni finanzjarja. Fil-biċċa l-kbira tal-każijiet, wieħed jistenna li l-inkarigu jew l-ordni ta' korp privat ikunu jinvolvu xi forma ta' theddida jew persważjoni, li tista', min-naħa tagħha, isservi bħala evidenza ta' inkarigu jew ordni (21). Madankollu, il-gvernijiet x'aktarx ikollhom mezzi oħra għad-dispożizzjoni tagħhom biex jeżerċitaw awtorità fuq korp privat, li wħud minnhom jistgħu jkunu “aktar sottili” minn kmand jew mhux bilfors jinvolvu l-istess grad ta' kompulsjoni (22); (iv) Irid ikun hemm “konnessjoni li tista' tintwera” bejn l-att tal-gvern u l-imġiba tal-korp privat (23). Ma hemmx raġuni għaliex każ ta' inkarigu jew ordni mill-gvern ma għandux ikun fondat fuq provi indizjarji (bħal pereżempju atti impliċiti u informali ta' delega jew kmand), sakemm dik l-evidenza tkun probatorja u konvinċenti (24). F'dan ir-rigward, l-evidenza tal-intenzjoni tal-gvern li jappoġġa l-industrija downstream (pereżempju, permezz ta' politiki jew deċiżjonijiet tal-gvern iddikjarati pubblikament jew azzjonijiet governattivi oħra), jew l-eżistenza ta' miżuri governattivi oħra li jiżguraw riżultat partikolari fis-suq (pereżempju restrizzjoni tal-esportazzjoni flimkien ma' miżura tal-gvern li timpedixxi lill-operaturi soġġetti għal dawk ir-restrizzjonijiet milli jaħżnu l-prodotti tagħhom), tista' tkun rilevanti biex tiġi ddeterminata l-eżistenza ta' “kontribuzzjoni finanzjarja” skont l-Artikolu 1.1(a)(1)(iv) tal-Ftehim SCM (b'mod partikolari bħala mod indirett għall-gvern biex jipprovdi oġġetti, kif previst fis-subparagrafu (iii)). F'ċerti ċirkustanzi, “gwida” minn gvern tista' tikkostitwixxi ordni (25). Il-preżenza ta' effetti partikolari fis-suq (bħat-tnaqqis tal-prezzijiet) tista' tkun ukoll fattur li għandu jiġi kkunsidrat flimkien ma' kwalunkwe evidenza oħra disponibbli, inkluża l-possibbiltà ta' antiċipazzjoni ta' dawk l-effetti f'kuntest partikolari. Fl-aħħar nett, skont iċ-ċirkustanzi, korp privat jista' jiddeċiedi li ma jwettaqx funzjoni li jkun ġie inkarigat jew dirett biha, minkejja l-konsegwenzi negattivi possibbli li jistgħu jirriżultaw. Madankollu, dan waħdu, ma jurix li l-korp privat ma kienx inkarigat jew dirett (26).

(110) F'konformità ma' dik il-ġurisprudenza, il-Kummissjoni eżaminat bir-reqqa n-natura tal-intervent tal-GTI, jiġifieri jekk l-intervent tal-GTI jinvolvix l-inkarigu jew l-ordni lill-produtturi tas-CPO, in-natura tal-korpi inkarigati, jiġifieri jekk il-produtturi tas-CPO humiex korpi privati fis-sens tal-Artikolu 3(1)(a)(iv) tar-Regolament bażiku, u l-azzjoni tal-korpi inkarigati jew diretti, jiġifieri jekk il-produtturi tas-CPO inkarigati jew ordnati jipprovdux CPO lill-industrija tal-bijodiżil Indoneżjana għal remunerazzjoni anqas minn adegwata u għalhekk jaġixxu bħala sostitut għall-GTI. Barra minn hekk, il-Kummissjoni vverifikat jekk il-funzjoni mwettqa normalment tkunx vestita fil-Gvern, jiġifieri jekk il-forniment tas-CPO għal remunerazzjoni anqas minn adegwata lill-produtturi tal-bijodiżil fl-Indoneżja huwiex attività normali tal-gvern, u jekk tali funzjoni ma tvarjax, f'sens reali, mill-prattiki normalment segwiti mill-gvernijiet, jiġifieri jekk il-forniment proprju tas-CPO mill-produtturi, fis-sens reali, ivarjax minn dak li l-gvern innifsu kien jagħmel.

3.3.3.2. Inkarigu jew ordni lill-produtturi tas-CPO mill-GTI

(111) Fid-dawl tal-ġurisprudenza tad-WTO msemmija fil-premessi (104) sa (109), il-Kummissjoni l-ewwel analizzat jekk l-appoġġ tal-GTI lill-industrija tal-bijodiżil Indoneżjana huwiex effettivament objettiv ta' politika tal-gvern u mhux sempliċement “effett kollaterali” tal-eżerċizzju ta' setgħat regolatorji ġenerali. L-investigazzjoni eżaminat b'mod partikolari jekk id-distorsjonijiet li nstabu fil-prezzijiet kinux parti mill-objettivi tal-gvern, jew jekk il-prezzijiet aktar baxxi tas-CPO kinux pjuttost prodott sekondarju “involontarju” tar-regolamentazzjoni ġenerali tal-gvern.

(112) L-appoġġ lill-industrija tal-bijodiżil jinkiseb permezz ta' għadd ta' miżuri, u prinċipalment permezz tat-taxxa u l-levy ta' esportazzjoni imposti fuq is-CPO u l-fond għas-sussidju tal-bijodiżil.

(113) Ir-reġim tat-taxxa tal-esportazzjoni fuq is-CPO ġie introdott għall-ewwel darba mill-GTI fl-1994 u, minn dak iż-żmien, għadda minn bosta bidliet sinifikanti.

(114) Oriġinarjament, l-iskop tat-taxxa tal-esportazzjoni kien li tiġi żgurata d-domanda lokali, u li tiġi żgurata l-istabbiltà tal-prezzijiet taż-żejt tat-tisjir. Fir-Regolament 128/PMK.011/2011 l-objettiv kien li tiġi protetta l-provvista domestika taż-żejt tat-tisjir u li jiġu żviluppati industriji tal-manifattura downstream. Il-leġiżlazzjoni sostniet b'mod speċifiku dan li ġej: “fil-kuntest tal-appoġġ għall-isforzi downstream tal-industrija taż-żejt tal-palm biex jiżdied il-valur miżjud downstream, huwa neċessarju li tiġi ristrutturata t-tariffa tad-Dazju tal-Esportazzjoni”.

(115) Ir-reġim tat-taxxa tal-esportazzjoni Indoneżjan għadda minn diversi bidliet mill-1994, inklużi bidliet fil-prezz minimu tas-CPO li għalih tkun attiva t-taxxa tal-esportazzjoni, tibdil fir-rati, u bidliet fil-mod kif tiġi kkalkulata r-rata minn perċentwal tal-prezzijiet tal-bejgħ għal ammont nominali. It-taxxa tal-esportazzjoni, fil-fatt, kienet introdotta oriġinarjament permezz tad-Digriet 439/KMK.017/1994 tal-Ministeru tal-Finanzi. F'Lulju 1997, id-Digriet Nru 300/KMK.01/1997 bidel il-metodoloġija tal-kalkolu tat-taxxa tal-esportazzjoni u l-esportazzjonijiet tas-CPO kienu soġġetti għal taxxa li kienet tvarja bejn 7,5 % u 22.5 % skont il-prezz ta' referenza tal-GTI. F'Settembru 2007, il-metodoloġija tal-kalkolu tat-taxxa tal-esportazzjoni kienet riveduta ulterjorment permezz tad-Digriet Nru 94/PMK.011/2007 u d-Digriet Nru 128/PMK.011/2011. Fir-Regolament Nru 13/2017 l-aktar reċenti, applikabbli matul il-PI, il-Ministeru tal-Finanzi jiddefinixxi tariffa progressiva tat-taxxa tal-esportazzjoni li tvarja minn USD 0/tunnellata - meta l-prezz internazzjonali taż-żejt tal-palm mhux raffinat (CPO) ikun taħt USD 750 - sa USD 200/tunnellata meta l-prezz tas-CPO jkun ogħla minn USD 1 250.

(116) Matul il-perjodu ta' investigazzjoni, u skont id-Digriet Nru 13/2017, it-taxxi tal-esportazzjoni fuq is-CPO u prodotti oħra taż-żejt tal-palm huma espressi f'USD minflok bħala perċentwal tal-prezz. Barra minn hekk, it-taxxa tal-esportazzjoni tal-Indoneżja tibda meta l-prezz ta' referenza tal-gvern jaqbeż ċertu livell ta' prezz. Konsegwentement u kif argumentat mill-GTI fil-kuntest tal-investigazzjoni tal-Istati (27), “prezzijiet ogħla tal-esportazzjoni jitolbu rati tariffarji aktar għoljin”. B'riżultat ta' dan, il-GTI rabat is-sistema direttament mal-prezzijiet internazzjonali tas-CPO, u mhux ma' interessi oħra, bħal-livelli tal-produzzjoni jew l-impatt ambjentali. Minn dan jirriżulta li l-effetti fuq il-prezzijiet imħallsa mill-produtturi esportaturi mhumiex inċidentali iżda r-riżultat dirett u maħsub tal-miżuri mfassla mill-GTI (28). Skont il-leġiżlazzjoni applikabbli matul il-perjodu ta' investigazzjoni, ir-rata tat-taxxa tal-esportazzjoni applikabbli fuq is-CPO kienet din li ġejja: Tabella 1 Taxxa tal-esportazzjoni fuq is-CPO Firxa tal-prezzijiet USD Sistema ġdida USD/tunn. 750 0 750-800 3 800-850 18 850-900 33 900-950 52 950-1 000 74 1 000 -1 050 93 1 050 -1 100 116 1 100 -1 150 144 1 150 -1 200 166 1 200 -1 250 183 >1 250 200 Sors: L-Ilment

(117) Kif spjegat aktar 'il fuq, fl-2015 il-GTI introduċa wkoll levy ta' esportazzjoni fuq is-CPO u d-derivattivi tiegħu. Ir-rata tal-levy ta' esportazzjoni matul il-perjodu ta' investigazzjoni kienet ta' USD 50 għal kull tunnellata fuq is-CPO u USD 30 għal kull tunnellata fuq il-prodotti raffinati. L-introduzzjoni tal-levy tal-esportazzjoni kkoinċidiet ma' perjodu meta l-prezzijiet Indoneżjani kienu kważi identiċi għall-prezzijiet dinjin. L-introduzzjoni tal-levy tal-esportazzjoni tippermetti li l-produtturi tal-bijodiżil jixtru s-CPO bi prezzijiet aktar baxxi milli altrimenti jkunu disponibbli. Fil-fatt, il-konsum domestiku żdied sew fl-2016 meta mqabbel mal-2015 (ara t-Tabella 2).

(118) Għadd ta' dokumenti juru li l-GTI segwa espliċitament l-appoġġ u l-iżvilupp tal-industrija tal-bijodiżil bħala objettiv ta' politika, b'mod partikolari billi fittex li jnaqqas il-prezz domestiku tal-materjali ta' input (CPO) u b'hekk ipprovda kontribuzzjoni finanzjarja lill-produtturi tal-bijodiżil.

(119) F'dan ir-rigward, il-GTI għamel dikjarazzjonijiet pubbliċi li jindikaw li l-appoġġ għall-industrija tal-bijodiżil huwa fil-fatt l-objettiv, jew wieħed mill-objettivi ewlenin, tar-reġim tat-taxxa tal-esportazzjoni. Id-Direttorat Ġenerali Indoneżjan għad-Dwana u s-Sisa spjega pubblikament li “l-għanijiet tad-dazji tal-esportazzjoni, (li) huwa li jiżguraw id-disponibbiltà tal-materja prima u li jixprunaw it-tkabbir tal-industrija domestika taż-żejt tal-palm downstream” (29). Il-Kummissjoni għalhekk ħadet nota li s-sistema tat-taxxa tal-esportazzjoni tfasslet u ġiet ippromulgata preċiżament biex tappoġġa l-industriji downstream li jużaw iż-żejt tal-palm, li l-manifattura tal-bijodiżil hija parti integrali minnhom.

(120) Din il-konstatazzjoni jappoġġawha wkoll sorsi pubbliċi oħra li analizzaw is-sistema tat-taxxi tal-esportazzjoni stabbilita mill-GTI. Pereżempju, id-WTO fl-aħħar analiżi tagħha tal-politika kummerċjali dwar l-Indoneżja kkonkludiet li “L-objettivi ta' politika rigward it-taxxi tal-esportazzjoni fuq il-komoditajiet jinkludu l-istabbilizzazzjoni tal-prezzijiet, il-promozzjoni tal-iżvilupp ta' faċilitajiet tal-ipproċessar downstream, u t-tnaqqis tar-rata ta' tnaqqis tar-riżorsi mhux rinnovabbli fl-estrazzjoni.” Fir-rapport tagħha, id-WTO rrimarkat ukoll li “skont l-awtoritajiet [tal-GTI], it-taxxi tal-esportazzjoni fuq komoditajiet primarji jistgħu jintużaw biex jitnaqqas il-prezz domestiku tal-prodotti primarji sabiex tiġi garantita l-provvista ta' inputs intermedji bi prezzijiet aktar baxxi minn tas-suq dinji għall-industriji tal-ipproċessar domestiċi. B'dan il-mod, it-taxxi tal-esportazzjoni jipprovdu inċentiv għall-iżvilupp ta' industriji tal-manifattura jew tal-ipproċessar domestiċi b'esportazzjonijiet ta' valur miżjud ogħla.”

(121) L-OECD waslet ukoll għall-istess konklużjoni fir-rapport tagħha tal-2010 dwar l-impatt ekonomiku tal-limitazzjonijiet tal-esportazzjoni fuq il-materja prima li sab li “it-taxxi tal-esportazzjoni fuq iż-żejt tal-palm kienu imposti fl-Indoneżja u l-Malasja sabiex jappoġġaw l-iżvilupp tal-industriji tal-bijodiżil u taż-żejt tat-tisjir” u l-Parlament Ewropew sab li “l-Indoneżja u t-Tajlandja wkoll użaw it-taxxi tal-esportazzjoni biex inaqqsu l-prezz domestiku taż-żejt tal-palm u tar-ross, rispettivament” (30).

(122) Fir-rigward tal-levy ta' esportazzjoni, kif spjegat aktar 'il fuq fil-premessi (64) u (65), il-GTI, mingħajr ma kien kapaċi jipprovdi xi evidenza li tappoġġa din l-affermazzjoni, spjega li din tinġabar biex tiffinanzja l-OPPF. Il-Kummissjoni madankollu kkunsidrat li dan huwa l-essenza ta' mekkaniżmu ta' appoġġ lill-industrija tal-bijodiżil. Għalkemm il-mandat tal-OPPF huwa aktar wiesa' milli sempliċement jappoġġa lill-industrija tal-bijodiżil, kif spjegat fil-premessa (77), il-Kummissjoni sabet evidenza li de facto din kienet l-attività ewlenija tal-OPPF matul il-perjodu ta' investigazzjoni: il-maġġoranza kbira tal-flus tal-OPPF fil-fatt intużaw biex jappoġġaw lill-industrija tal-bijodiżil.

(123) Fid-dawl tal-konsiderazzjonijiet kollha ta' hawn fuq, il-Kummissjoni qieset li l-objettiv tas-sistema ta' limitazzjonijiet tal-esportazzjoni stabbilita mill-GTI huwa fil-fatt li tappoġġa direttament u indirettament lill-industrija tal-bijodiżil u li dan mhuwiex sempliċement “effett sekondarju” tal-eżerċizzju tas-setgħat regolatorji ġenerali. Mhux talli r-restrizzjonijiet fuq l-esportazzjoni ma kinux miżura regolatorja bi skop ta' dħul għall-gvern, imma kienu mfassla, introdotti u mmonitorjati mill-GTI bil-għan speċifiku li jżommu il-prezzijiet tas-CPO aktar baxxi għall-benefiċċju tal-industriji downstream (31).

(124) Apparti s-sistema ta' limitazzjoni fuq l-esportazzjonijiet li daħħal fis-seħħ fil-GTI, il-GTI jintervjeni wkoll fis-suq sabiex de facto jikkontrolla l-prezzijiet tas-CPO permezz tal-kumpanija tal-Istat PTPN.

(125) Il-GTI isostni li l-PTPN taġixxi bħala operatur razzjonali tas-suq meta tbigħ is-CPO fis-suq domestiku u li hija topera indipendentement mis-suq. Madankollu, l-evidenza disponibbli għall-Kummissjoni turi li l-PTPN taġixxi taħt influwenza qawwija tal-GTI meta tbigħ is-CPO fis-suq domestiku u de facto taġixxi biex tiffissa l-prezz.

(126) Bħala rimarka preliminari, kif diġà spjegat fil-premessi (93) sa (96), il-Kummissjoni rrimarkat li PTPN ma kkooperatx mal-investigazzjoni u ma ppreżentatx l-informazzjoni mitluba. Rappreżentanti ta' PTPN kienu madankollu preżenti matul iż-żjara ta' verifika għand il-GTI. F'dik l-okkażjoni, kemm PTPN innifsu kif ukoll il-GTI taw xi spjegazzjonijiet dwar il-funzjonament ta' PTPN, madankollu mingħajr ma pprovdew xi evidenza ta' sostenn għall-affermazzjonijiet tagħhom. Għalhekk, il-Kummissjoni bbażat l-analiżi tagħha fuq il-fatti disponibbli.

(127) Il-Kummissjoni fittxet informazzjoni dwar is-sjieda tal-Istat kif ukoll indizji formali ta' kontroll tal-gvern f'PTPN. Analizzat ukoll jekk il-kontroll tħaddimx b'mod sinifikattiv. Għal dan il-għan, il-Kummissjoni kellha parzjalment tiddependi fuq il-fatti disponibbli minħabba li l-GTI u PTPN irrifjutaw li jipprovdu evidenza dwar il-proċess tat-teħid ta' deċiżjoni fl-istrutturi ta' PTPN.

(128) PTPN huwa grupp ta' kumpaniji 100 % tal-Istat li jipproduċi komoditajiet differenti, inkluż is-CPO. Barra minn hekk, il-Kummissjoni sabet li l-GTI jikkontrolla lil PTPN direttament. Matul iż-żjara ta' verifika, il-GTI u PTPN spjegaw li tal-ewwel jaħtar il-korpi korporattivi kollha tat-tieni. B'mod aktar preċiż, il-GTI u PTPN spjegaw li: (a) Il-GTI jaħtar direttament il-Bord tad-Diretturi kollu ta' PTPN; (b) Il-Bord tad-Diretturi huwa soġġett għas-superviżjoni ta' “Bord tal-Kummissarji”, maħtur ukoll mill-GTI; kif ukoll, (c) Finalment, il-korpi korporattivi kollha jirrappurtaw lill-GTI.

(129) Appart dan ta' hawn fuq, l-investigazzjoni wriet ukoll li l-Bord tad-Diretturi huwa responsabbli għad-deċiżjonijiet rilevanti kollha li jieħdu l-kumpaniji tal-grupp ta' PTPN, inkluża d-deċiżjoni dwar l-istrateġija tal-ipprezzar għall-bejgħ tas-CPO kif ukoll li l-aċċettar tal-offerti għas-CPO fil-kuntest tas-sistema ta' rkant deskritta aktar fil-premessa (132). Fid-dawl tas-sistema ta' governanza korporattiva deskritta hawn fuq, il-Kummissjoni għalhekk ikkonkludiet li l-GTI effettivament jidderieġi l-proċess kollu tat-teħid tad-deċiżjonijiet ta' PTPN, u għalhekk jeżerċita influwenza deċiżiva fuq dan tal-aħħar.

(130) Fuq il-bażi tal-informazzjoni disponibbli, il-Kummissjoni għalhekk ikkonkludiet li PTPN hija taħt il-kontroll tal-GTI.

(131) L-investigazzjoni kisbet aktar evidenza li l-GTI eżerċita kontroll sinifikattiv fuq PTPN meta din stabbiliet u aċċettat il-prezzijiet tas-CPO, u li PTPN taġixxi biex tiffissa l-prezz għall-prezzijiet domestiċi tas-CPO Indoneżjan.

(132) Fir-rigward tas-CPO, PTPN torganizza rkanti ta' kuljum għas-CPO tiegħu. Biex ikollhom aċċess għall-pjattaforma online, il-kumpaniji jridu jirreġistraw. L-evidenza miġbura matul l-investigazzjoni tindika li l-uniċi rekwiżiti li l-kumpaniji jridu jikkonformaw magħhom sabiex jirreġistraw huma ta' natura finanzjarja sabiex jiggarantixxu s-solvenza tagħhom. Il-Kummissjoni kkonkludiet li l-prezz li bih jinbiegħ is-CPO f'dawn l-irkanti huwa stabbilit mill-GTI u ma jirriflettix kundizzjonijiet tas-suq mingħajr distorsjoni.

(133) Il-Kummissjoni adottat din l-opinjoni minħabba l-proċess tat-teħid ta' deċiżjonijiet ta' PTPN. Partikolarment, il-GTI spjega li qabel tniedi l-proċess tal-offerti ta' kuljum, PTPN tidentifika “idea tal-prezz” għall-ġurnata. Il-Kummissjoni, madankollu, vverifikat li PTPN ma għndhiex l-obbligu li tirrifjuta offerti taħt l-“idea tal-prezz”. Bil-maqlub, meta l-prezz li joffru x-xerrejja prospettivi jkun taħt dik l-“idea tal-prezz” il-kwistjoni tgħaddi għand il-Bord tad-Diretturi li jista' jiddeċiedi li jaċċetta l-offerta. Matul iż-żjara ta' verifika l-Kummissjoni kkonfermat li dawn l-aċċettazzjonijiet isiru fuq bażi regolari. F'kull każ, il-fatt li d-deċiżjonijiet dwar i-prezzijiet jittieħdu mill-bord ta' ġestjoni tal-PTPN fejn il-GTI biss huwa rappreżentat jindika li l-GTO iħaddem kontroll sinifikattiv fuq PTPN u l-kif din taġixxi fir-rigward tad-deċiżjonijiet tal-ipprezzar.

(134) Fid-dawl tal-fatt li l-Bord tad-Diretturi ta' PTPN jinħatar mill-GTI u jirrapporta lilu, il-Kummissjoni kkonkludiet li dan tal-aħħar effettivament jistabbilixxi l-prezz tas-CPO fis-suq domestiku.

(135) L-investigazzjoni wriet ukoll li bħala riżultat tal-kontroll sinifikattiv tal-GTI, PTPN ma taġixxix fis-suq bħala operatur razzjonali. Abbażi tal-informazzjoni disponibbli, jidher li PTPN, billi ssegwi d-direttivi tal-GTI, kienet qed tagħmel telf matul dawn l-aħħar snin. Kull operatur razzjonali, tant aktar operatur razzjonali b'importanza daqshekk kruċjali fis-suq tas-CPO, li jaġixxi b'mod razzjonali kien jimmassimizza l-profitt tiegħu aktar milli jagħmel it-telf.

(136) L-investigazzjoni wriet ukoll li, bl-impożizzjoni ta' taxxa tal-esportazzjoni u levy ta' esportazzjoni fuq is-CPO, il-GTI jpoġġi lill-PTPN f'sitwazzjoni ekonomikament irrazzjonali, li ġġiegħelha tbigħ is-CPO domestikament bi prezz aktar baxx milli jkun jista' jinkiseb fin-nuqqas ta' dawk ir-restrizzjonijiet tal-esportazzjoni. Għalhekk PTPN hija mċaħħda minn għażla razzjonali u mġiegħla tikkonforma mal-objettiv ta' politika dwar it-taxxa u l-levy tal-esportazzjoni.

(137) Fid-dawl ta' dan ta' hawn fuq, il-Kummissjoni għalhekk tikkonkludi li PTPN hija korp pubbliku (32). L-evidenza disponibbli tindika li PTPN qed tħaddem funzjonijiet governattivi meta tbiegħ is-CPO fuq is-suq u tindika l-prezz li jrid jiġi segwit mill-fornituri l-oħrajn kollha tas-CPO fuq is-suq, ħaġa li hi segwita konsistentement u sistematikament. Kif spjegat fil-premessa (142) hawn taħt, l-investigazzjoni tabilħaqq uriet li l-ebda fornitu ta' CPO lill-produtturi esportaturi ma biegħ bi prezzijiet ogħla mill-prezz stabbilit minn PTPN. Dan l-iffissar tal-prezz huwa kompatibbli mal-ambitu u l-kontenut tal-politiki tal-GTI li jirrigwardaw is-setturi tas-CPO u tal-bijodiżil. Peress li l-fornituri tas-CPO ma pprovdewx biżżejjed informazzjoni għall-kuntrarju, il-Kummissjoni kkonkludiet li dawn allinjaw il-prezzijiet tagħhom ma' dawk stabbiliti minn PTPN sabiex jikkonformaw mal-objettivi ta' politika dikjarati li l-prezz tas-CPO jinżamm artifiċjalment baxx.

(138) Fi kwalunkwe każ, kieku PTPN kellha titqies bħala korp privat, l-istess evidenza tkun tindika li mill-anqas PTPN ġiet inkarigata jew ordnata mill-GTI biex tiffissa l-prezzijiet tas-CPO f'livell artifiċjalment baxx fis-sens tal-Artikolu 3(1)(a)(iv) tar-Regolament bażiku.

(139) Barra minn hekk, l-investigazzjoni indikat li l-prezz tas-suq domestiku ta' kuljum tas-CPO kien jirrifletti mill-qrib il-prezz tal-għotja tal-irkanti ta' kuljum ta' PTPN.

(140) Il-Kummissjoni osservat li d-data tal-offerti hija pubblikament disponibbli għall-kumpaniji kollha rreġistrati fis-sistema tal-informatika ta' PTPN, irrispettivament minn jekk ikunux ipparteċipaw f'offerti individwali u jekk kellhomx suċċess fl-offerti tagħhom. Il-Kummissjoni setgħet tivverifika li PTPN tippubblika r-riżultat tal-offerta ta' kuljum fuq il-pjattaforma online tagħha dejjem fit-15:30 tal-jum tal-offerta, fejn tindika l-prezz unitarju eżatt ta' aġġudikazzjoni għas-CPO.

(141) Il-produtturi esportaturi kollha kkonfermaw li jagħmlu negozjati ta' kuljum għax-xiri tas-CPO ma' fornitur mhux tal-Istat, u li dawk in-negozjati ġeneralment jitwettqu ladarba jkunu disponibbli r-riżultati tal-offerti ta' PTPN u l-prezz tal-bidu tan-negozjar ikunu l-prezzijiet ta' kuljum ta' PTPN. Il-produtturi esportaturi spjegaw ukoll li d-differenzi fil-prezz bejn il-prezzijiet ta' PTPN u l-prezz innegozjat mal-fornitur indipendenti tas-CPO huma dovuti prinċipalment għal kostijiet loġistiċi differenti. F'dan ir-rigward, il-produtturi esportaturi spjegaw li l-offerti ta' PTPN jinħarġu għal konsenji prinċipalment f'Dumai (fuq il-gżira ta' Sumatra) u Belawan, li qiegħed f'lokalizzazzjoni ideali għal-loġistika. Fornituri indipendenti oħra jistgħu jkunu lokalizzati f'żoni aktar remoti, bħal pereżempju l-gżira ta' Borneo, u għalhekk l-ispejjeż loġistiċi jiżdiedu. Għalhekk, il-produtturi esportaturi spjegaw li l-prezz ta' PTPN iqis l-aġġustament għall-ispejjeż tat-trasport.

(142) Il-Kummissjoni tista' tivverifika li, matul il-PI, il-prezz unitarju mħallas mill-produtturi esportaturi lill-produtturi tas-CPO li mhumiex tal-Istat kien dejjem l-istess jew anqas mill-prezz ta' PTPN għal dik il-ġurnata.

(143) Għaldaqstant, u abbażi tal-evidenza disponibbli, il-Kummissjoni kkonkludiet li, de facto, il-fornituri indipendenti kollha tas-CPO fl-Indoneżja, irrispettivament mid-daqs tagħhom, jallinjaw il-prezzijiet tagħhom mal-prezzijiet ta' kuljum ta' PTPN u li kwalunkwe devjazzjoni minnhom tirriżulta prinċipalment mill-kostijiet loġistiċi.

(144) Il-ġurisprudenza tad-WTO spjegat il-kunċett ta' direzzjoni ta' korp privat bħala l-eżerċizzju tal-awtorità minn gvern fuq korp privat. Il-Korp tal-Appell fi Stati Uniti – Dazju Kumpensatorju fuq DRAMS, spjega li d-direzzjoni fil-fatt tinvolvi l-eżerċizzju tal-awtorità mill-gvern, iżda kkjarifika wkoll li interpretazzjoni ta' “ordni” limitata għal “kmand” tkun dejqa wisq billi “(…) il-gvernijiet x'aktarx ikollhom mezzi oħra għad-dispożizzjoni tagħhom biex jeżerċitaw awtorità fuq korp privat. Xi wħud minn dawn il-mezzi jistgħu jkunu aktar sottili minn ‘kmand’ jew mhux bilfors jinvolvu l-istess grad ta' kompulsjoni”.

(145) Il-Kummissjoni qieset li billi jorganizza mekkaniżmu trasparenti ta' ffissar tal-prezzijiet, il-GTI qiegħed jeżerċita wieħed minn dawk il-mezzi aktar sottili ta' ordni lill-fornituri Indoneżjani tas-CPO msemmija mill-Korp tal-Appell. Abbażi tal-evidenza disponibbli, il-Kummissjoni qieset li billi jagħmel pubbliku l-prezz unitarju ta' kuljum tas-CPO, il-GTI effettivament jistabbilixxi prezz massimu li bih tinbiegħ il-komodità f'dak il-jum speċifiku. It-trasparenza eżistenti fis-suq fil-fatt tippermetti lix-xerrejja jikkoordinaw l-imġiba tagħhom billi fil-prattika ma jixtrux CPO mingħand fornituri li jitolbu prezz ogħla minn dak stabbilit mill-GTI.

(146) Barra minn hekk, l-investigazzjoni indikat li f'termini ta' saħħa ta' negozjar is-suq huwa żbilanċjat b'mod sinifikanti favur ix-xerrejja tas-CPO. Is-suq għas-CPO huwa fil-fatt pjuttost frammentat, b'40 % tal-provvista ġejja minn bdiewa individwali, bejn 6 % u 9 % mingħand PTPN u l-bqija mingħand fornituri “akbar” (meta mqabbla mal-bdiewa individwali) iżda li xorta għandhom ishma modesti mis-suq. Kuntrarju għal dan, u b'mod partikolari fir-rigward tal-industrija tal-bijodiżil, ix-xerrejja huma impriżi akbar li għandhom bżonn volumi sinifikanti ta' materja prima li ġeneralment ma jistgħux jissodisfaw kompletament bil-provvista interna tagħhom. F'dan il-kuntest, kwalunkwe xerrej ikollu grad sinifikanti ta' saħħa tax-xerrej, b'mod li jkun jista' jirreżisti kwalunkwe tentattiv mill-fornitur tiegħu biex jitlob prezz ogħla minn dak stabbilit mill-GTI. Għaldaqstant, il-Kummissjoni kkonkludiet li billi jikkomunika b'mod trasparenti l-prezzijiet ta' kuljum tas-CPO, il-GTI qiegħed, permezz ta' PTPN, effettivament jistabbilixxi l-prezzijiet massimi ta' kuljum tas-CPO fl-Indoneżja. Tali prezz referenzjarju jammonta għal gwida għall-fornituri tas-CPO biex ibigħu CPO fl-Indoneżja b'konformità mal-objettivi pubbliċi segwiti.

(147) Barra minn hekk, il-Kummissjoni qieset li bl-impożizzjoni ta' taxxa tal-esportazzjoni u levy tal-esportazzjoni fuq is-CPO, il-GTI jpoġġi lill-produtturi tas-CPO Indoneżjani f'sitwazzjoni ekonomikament irrazzjonali, li ġġegħilhom ibigħu l-prodotti tagħhom domestikament bi prezz aktar baxx milli jistgħu jiksbu fin-nuqqas ta' dawk ir-restrizzjonijiet tal-esportazzjoni. Għalhekk huma mċaħħda minn għażla razzjonali u mġiegħla jikkonformaw mal-objettiv ta' politika tat-taxxa u l-levy ta' esportazzjoni.

(148) Għalkemm it-taxxa tal-esportazzjoni ma kinitx dovuta matul il-perjodu ta' investigazzjoni, il-levy ta' esportazzjoni kienet. Dan wassal biex il-fornituri tas-CPO kienu ristretti fl-imġiba tagħhom billi bl-impożizzjoni ta' dik il-levy, il-GTI effettivament jillimita l-libertà ta' azzjoni tal-fornituri tas-CPO billi de facto jillimita d-deċiżjoni kummerċjali tagħhom dwar b'liema prezz ibigħu l-prodott tagħhom u fejn. Mingħajr il-levy tal-esportazzjoni, il-produtturi tas-CPO li jaġixxu b'mod razzjonali kienu jippruvaw jimmassimizzaw il-profitt tagħhom, billi jbigħu aktar volumi ta' CPO fis-suq tal-esportazzjoni aktar milli jbigħuh domestikament.

(149) Bl-impożizzjoni ta' dawn ir-restrizzjonijiet, il-GTI għalhekk jimpedixxi lill-fornituri tas-CPO milli jimmassimizzaw id-dħul tagħhom li jkunu jistgħu jiksbu fin-nuqqas tal-levy ta' esportazzjoni.

(150) F'konformità mal-konklużjoni tal-Korp tal-Appell fi Stati Uniti – Dazju Kumpensatorju fuq DRAMS, il-Kummissjoni kienet tal-opinjoni li l-GTI jidderieġi l-fornituri tas-CPO skont it-tifsira tal-Artikolu 1.1(a)(iv) tal-Ftehim SCM. F'dak il-każ, fil-fatt, il-Korp tal-Appell ikkonkluda li “jista' jkun diffiċli jiġi identifikat b'mod preċiż, fl-astratt, it-tipi ta' azzjonijiet tal-gvern li jikkostitwixxu inkarigu jew ordni u dawk li ma jagħmlux dan. It-tikketta partikolari użata biex tiddeskrivi l-azzjoni tal-gvern mhux neċessarjament hija dispożittiva. Fil-fatt, kif il-Korea tirrikonoxxi, f'xi ċirkustanzi, il-‘gwida’ minn gvern tista' tikkostitwixxi ordni. Fil-biċċa l-kbira tal-każijiet, wieħed jistenna li l-inkarigu jew l-ordni lil korp privat jinvolvu xi forma ta' theddida jew persważjoni, li tista', min-naħa tagħha, isservi bħala evidenza ta' inkarigu jew ordni. Id-determinazzjoni ta' inkarigu jew ordni tiddependi fuq il-fatti partikolari tal-każ”. F'dan il-każ il-Kummissjoni, appoġġata wkoll mill-evidenza disponibbli, ikkonkludiet li l-GTI ħoloq sistema li tħeġġeġ lill-fornituri jbigħu s-CPO bi prezz speċifiku, u b'hekk tordnalhom biex jagħmlu dan. Kif spjegat fil-premessi (168) u (169) hawn, il-Kummissjoni stabbiliet li l-prezz ippubblikat PTPN jikkostitwixxi l-prezz massimu fis-suq domestiku tal-Indoneżja u de facto huwa segwit mill-produtturi kollha tas-CPO u tal-bijodiżil fis-suq. Fl-aħħar nett, b'referenza għar-rekwiżit ta' xi tip ta' parteċipazzjoni tal-gvern, ta' min ifakkar li PTPN hija korp pubbliku u għalhekk l-attività tagħha tista' titqies bħala l-attività tal-GTI fis-suq u l-attività ta' PTPN tikkwalifika b'mod ċar bħala dik “ir-rabta dimostrabbli” bejn il-politika u l-imġiba tal-korpi privati involuti, li qegħdin jaġixxu bħala prokuratur għall-GTI biex iwettaq il-politika tiegħu.

(151) Għalhekk, permezz ta' dawk il-miżuri l-GTI iħajjar lill-fornituri tas-CPO biex iżommu s-CPO fl-Indoneżja billi ma jistgħux ibigħu bi prezzijiet aħjar li jkun hemm fl-Indoneżja mingħajr dawk il-miżuri.

(152) F'dan is-sens, il-produtturi tal-input huma “inkarigati” jew “diretti” mill-GTI sabiex jipprovdu prodotti lill-utenti domestiċi tas-CPO, u l-aktar lill-produtturi tal-bijodiżil, għal remunerazzjoni anqas minn adegwata. Il-produtturi tas-CPO huma mogħtija r-responsabbiltà li joħolqu suq domestiku bi prezzijiet baxxi artifiċjali fl-Indoneżja.

(153) Fi kliem ieħor, meta japplika s-sett ta' miżuri deskritti, il-GTI jaf kif il-fornituri tas-CPO se jirreaġixxu għall-miżuri u liema konsegwenzi se jirriżultaw minnhom. Il-Kummissjoni sabet ukoll evidenza li l-GTI qiegħed b'mod proattiv jintervjeni fis-suq tas-CPO sabiex jinkoraġġixxi lill-fornituri privati biex jikkonformaw mal-mandat impost fuqhom. Artiklu fl-istampa pereżempju spjega li, “Il-Gvern tal-Indoneżja qed ikompli jappoġġa l-ġestjoni sostenibbli tal-pjantaġġuni taż-żejt tal-palm permezz tal-iżborż għall-ammont ta' IDR 6,35 biljun f'fondi għat-tħawwil mill-ġdid lil 135 bidwi b'azjenda agrikola żgħira mseħbin ma' Asian Agri”. F'dan l-artikolu, il-president direttur tal-OPPF iddikjara li, “Iż-żejt tal-palm huwa settur importanti li jikkontribwixxi b'mod sinifikanti għall-ekonomija Indoneżjana. Wara 25 sena, jenħtieġ li nagħtu ħajja ġdida lill-industrija taż-żejt tal-palm sabiex niggarantixxu produttività għolja skont il-ħtiġijiet tal-industrija, l-iżvilupp sostenibbli, u titjib tal-benesseri għall-bdiewa b'azjendi agrikoli żgħar u għall-komunitajiet” (33). Din id-dikjarazzjoni turi ċar kif il-GTI qed jappoġġa lill-produtturi tas-CPO essenzjalment għall-benefiċċju tal-produtturi tal-bijodiżil.

(154) Barra minn hekk, artikolu ieħor fl-istampa jindika li, “L-Indoneżja bħalissa qed twettaq programm sussidjat ta' tħawwil mill-ġdid tal-palm għall-bdiewa b''azjendi agrikoli żgħar biex tagħti spinta lir-rendiment mingħajr ma jikber id-daqs tal-pjantaġġuni. Il-gvern għandu l-għan li sal-2025 jitħawlu mill-ġdid 2,4 miljun ettaru ta' wiċċ ikkultivat bil-palm” (34) li jkompli jindika kemm il-GTI qed jissussidja lill-produtturi tas-CPO biex iħajjarhom jikkonformaw mal-objettivi politiċi.

(155) Filwaqt li l-fornitur tas-CPO jista' jnaqqas il-produzzjoni domestika tiegħu daqsxejn biex jirrispondi għat-taxxi tal-esportazzjoni u miżuri restrittivi oħra, il-produzzjoni ma waqfitx, u lanqas ma naqset b'mod sinifikanti. B'kuntrarju għal dan, u ħlief għall-2015, il-produzzjoni tas-CPO Indoneżjan żdied konsistentement b'aktar minn 5 % kull sena, u fl-2018 laħaq 41 500 Mt. F'dan ir-rigward, l-artikolu fl-istampa jindika kif “Flimkien mal-ibbilanċjar mill-ġdid tal-finanzi pubbliċi, il-programm B20 għandu l-għan ukoll li jagħti spinta lill-konsum domestiku taż-żejt tal-palm, wara tnaqqis fil-prezzijiet din is-sena” (35) li jipprovdi evidenza li l-GTI, sabiex jiggarantixxi li l-fornituri tas-CPO jikkonformaw mal-mandat li ġie impost fuqhom, jappoġġahom billi jżid il-bejgħ tagħhom b'mod artifiċjali.

(156) Il-Kummissjoni kkonkludiet li dan huwa r-riżultat tal-fatt li l-GTI jinkariga u jordna lill-produtturi tas-CPO biex jipprovdu CPO għal remunerazzjoni anqas minn adegwata.

(157) F'dan ir-rigward il-Kummissjoni qieset li s-sempliċi fatt li t-taxxi u/jew il-levies ta' esportazzjoni mhumiex imsemmija espliċitament fl-Artikolu 3(1)(a) tar-Regolament bażiku ma jeskludihomx milli jkollhom in-natura potenzjali ta' kontribuzzjoni finanzjarja u għalhekk jaqgħu fid-definizzjoni ta' sussidju skont ir-Regolament bażiku u l-Ftehim SCM. Il-Kummissjoni pprovdiet biżżejjed evidenza li t-taxxa u l-levy ta' esportazzjoni fuq is-CPO ntużat bħala għodda biex iġġiegħel lill-produtturi tas-CPO jikkonformaw mal-objettivi ta' politika tal-Istat b'mod li jammonta għal sussidju kumpensabbli kif speċifikat fl-Artikolu 3(1)(a) tar-Regolament bażiku.

3.3.3.3. Inkarigu jew ordni lill-korpi privati fis-sens tal-Artikolu 3(1)(a)(iv) tar-Regolament bażiku

(158) Il-Kummissjoni mbagħad ivvalutat jekk il-produtturi tas-CPO fl-Indoneżja humiex korpi privati nkarigati jew ordnati mill-GTI fis-sens tal-Artikolu 3(1)(a)(iv) tar-Regolament bażiku.

(159) L-investigazzjoni wriet li, ħlief PTPN, il-produtturi kollha tas-CPO fl-Indoneżja huma jew bdiewa indipendenti jew korporazzjonijiet privati mhux konnessi mal-GTI. Il-produtturi indipendenti tas-CPO jirrappreżentaw aktar minn 90 % tas-suq u l-produtturi esportaturi kollha kisbu mingħandhom proporzjon tal-ħtiġijiet tagħhom ta' CPO.

(160) Għalhekk, il-Kummissjoni qieset li, abbażi tal-informazzjoni disponibbli, il-produtturi kollha ts-CPO huma korpi privati li huma inkarigati mill-GTI fis-sens tal-Artikolu 3(1)(a)(iv) tar-Regolament bażiku biex jipprovdu CPO għal remunerazzjoni anqas minn adegwata.

3.3.3.4. Forniment tas-CPO għal remunerazzjoni anqas minn adegwata

(161) Fl-istadju sussegwenti, il-Kummissjoni vverifikat jekk il-produtturi tas-CPO fil-fatt wettqux il-politika tal-gvern Indoneżjan li jipprovdu s-CPO għal remunerazzjoni anqas minn adegwata. Dan kien jeħtieġ analiżi dettaljata tal-iżviluppi tas-suq fl-Indoneżja mqabbla ma' parametru referenzjarju xieraq.

(162) Permezz tas-sett ta' miżuri, il-GTI ġiegħel lill-produtturi tas-CPO jbigħu lokalment bi prezzijiet aktar baxxi milli mod ieħor, jiġifieri kieku ma kienx hemm dawk il-miżuri, il-produtturi kienu jesportaw is-CPO bil-prezz ogħla tas-suq dinji jew sempliċement kienu jaġġustaw il-provvista u l-prezzijiet tagħhom għar-restrizzjonijiet tas-suq.

(163) Il-Kummissjoni qieset ukoll li minkejja l-fatt li l-GTI jgħid li l-prezz stabbilit minn PTPN għas-CPO tiegħu huwa ġust minħabba li l-idea tal-prezz hija bbażata fuq l-indiċi tas-CPO Malasjan, il-prezzijiet domestiċi fl-Indoneżja huma aktar baxxi mill-prezzijiet tas-suq. Biex waslet għal din il-konklużjoni, il-Kummissjoni qabblet il-prezzijiet domestiċi tas-CPO Indoneżjani mal-prezzijiet tal-Malasja. Ir-riżultat ta' dan l-eżerċizzju indika li l-prezzijiet domestiċi tas-CPO Indoneżjani huma konsistentement aktar baxxi mill-prezzijiet tas-CPO Malasjani u l-prezz medju tas-CPO matul il-perjodu ta' investigazzjoni kien USD 540 għal kull tunnellata fl-Indoneżja kontra ta' USD 599 għal kull tunnellata fil-Malasja.

(164) F'dan ir-rigward, il-GTI fit-tweġiba tiegħu għall-kwestjonarju pprovda data storika dwar l-iżvilupp tal-prezzijiet domestiċi tas-CPO meta mqabbla mal-prezzijiet internazzjonali.

(165) Il-Kummissjoni ma vverifikatx il-metodoloġija ta' aġġustament CIF użata mill-GTI biex jipproduċi t-tabella ta' hawn fuq. Madankollu, d-data tindika b'mod ċar li l-prezzijiet domestiċi Indoneżjani kienu kostantement aktar baxxi mill-prezzijiet tas-suq internazzjonali, anki f'każ li l-metodoloġija applikata tkun favorevoli għall-GTI.

(166) Jista' jinkiseb riżultat simili wkoll billi jitqabbel l-iżvilupp tal-prezzijiet domestiċi tas-CPO matul il-perjodu ta' investigazzjoni mal-iżvilupp mal-prezz tas-CPO esportat mill-Indoneżja.

(167) Skont l-informazzjoni mogħtija mill-GTI, il-prezzijiet tas-CPO fis-suq domestiku Indoneżjan matul il-perjodu ta' investigazzjoni kienu konsistentement madwar 10 % anqas mill-prezzijiet ta' esportazzjoni tas-CPO Indoneżjan, skont l-Istatistiċi tal-Indoneżja dwar l-Esportazzjoni.

(168) Fir-rigward tal-prezzijiet tas-CPO mitluba minn fornituri mhux tal-Istat, l-investigazzjoni indikat ukoll li x-xiri kollu tas-CPO fl-Indoneżja jitwettaq bil-prezzijiet ta' kuljum ta' PTPN, aġġustati għall-kostijiet tat-trasport. Għalhekk, b'mod partikolari għax-xiri spot, il-prezz ta' PTPN kien de facto jirrappreżenta l-prezz massimu tas-CPO għal dik il-ġurnata. L-informazzjoni pprovduta mill-produtturi esportaturi fit-tweġibiet tagħhom għall-kwestjonarju kkonfermat din is-sejba. Il-Kummissjoni vverifikat għadd ta' tranżazzjonijiet, u għal kollha kemm huma hija osservat li l-prezz għal kull unità mħallas lill-fornitur indipendenti rilevanti kien aktar baxx jew l-istess bħall-prezz ta' kuljum ta' PTPN. Fl-ebda każ tat-tranżazzjonijiet verifikati, il-Kummissjoni ma setgħet tosserva prezz ogħla mill-prezz ta' PTPN għal dik il-ġurnata.

(169) Għalhekk, il-Kummissjoni qieset li l-azzjonijiet tal-GTI jidderieġu lill-fornituri tas-CPO sabiex jipprovdu s-CPO b'remunerazzjoni anqas minn adegwata, fost l-oħrajn, lill-produtturi tal-bijodiżil billi de facto jistabbilixxu prezz massimu fis-suq domestiku Indoneżjan tas-CPO.

3.3.3.5. Il-funzjoni li normalment tkun vestita fil-gvern u l-prattika, li, fl-ebda sens reali, ma tvarja mill-prattiki normalment segwiti mill-gvernijiet

(170) Fir-rigward tal-kriterju “normalment vestita”, li kien għadu ma ġiex kjarifikat aktar mill-Bord, il-Kummissjoni qieset li l-forniment ta' materja prima li tinsab ġewwa pajjiż, lil kumpaniji nazzjonali, huwa funzjoni li normalment hija vestita fil-gvern. Skont il-liġi internazzjonali ġenerali, l-Istati għandhom is-sovranità fuq ir-riżorsi naturali tagħhom. Filwaqt li jgawdu minn diskrezzjoni kbira dwar kif jorganizzaw l-isfruttament tar-riżorsi naturali tagħhom, is-sovranità tagħhom normalment tissarraf f'setgħa governattiva regolatorja biex jagħmlu dan. F'dan ir-rigward, huwa irrilevanti jekk gvern normalment ikunx involut jew le f'din il-funzjoni. Il-Kummissjoni għalhekk sabet li l-forniment ta' CPO li jinsab fl-Indoneżja, lill-industrija tal-bijodiżil Indoneżjana, huwa funzjoni li normalment hija vestita fil-gvern.

(171) Fir-rigward tal-kriterju li “fl-ebda sens reali ma tvarja”, il-Kummissjoni osservat li l-lingwaġġ oriġina mir-Rapport tal-Bord tal-1960 dwar l-Eżami Skont l-Artikolu XVI:5, li fih intuża lingwaġġ simili fir-rigward tal-imposti ffinanzjati mill-produtturi li tqiesu li mhumiex differenti, fi kwalunkwe sens reali, mill-prattiki governattivi tat-tassazzjoni u tas-sussidjar. F'dan l-isfond, dan il-kriterju jeħtieġ konstatazzjoni affermattiva li l-forniment tal-oġġetti mill-korpi privati inkarigati ma jvarjax, fl-ebda sens reali, mill-ipoteżi li l-gvern kien ipprovda tali oġġetti huwa stess. Il-Kummissjoni qieset li dan huwa l-każ. Minflok jipprovdi l-inputs direttament lill-industrija tal-bijodiżil biex jilħaq l-objettivi ta' politika pubblika tal-GTI li jsaħħaħ l-iżvilupp tal-industrija tal-bijodiżil, inkluż il-potenzjal ta' esportazzjoni tagħha, il-GTI jġiegħel entitajiet privati jagħmlu dan f'ismu permezz ta' sett ta' miżuri. Barra minn hekk, sa fejn tali forniment ta' prodotti mill-gvern jinvolvi xi spejjeż operattivi (bħall-konċessjoni ta' sussidji lill-elementi produttivi jew ir-rinunzja ta' dħul permezz tal-forniment ta' oġġetti għal remunerazzjoni anqas minn adegwata), tali azzjoni jenħtieġ li tinftiehem bħala l-funzjonijiet tipiċi normali vestiti fil-gvern (36).

3.3.3.6. Konklużjoni

(172) Fid-dawl ta' dak ta' hawn fuq, il-Kummissjoni kkonkludiet li s-sett ta' miżuri adottati mill-GTI iwassal għal kontribuzzjoni finanzjarja fil-forma ta' forniment ta' CPO mill-Gvern għal remunerazzjoni anqas minn adegwata lill-produtturi esportaturi tal-bijodiżil Indoneżjani, skont l-Artikolu 3(1)(a)(iv) tar-Regolament bażiku.

3.3.3.7. Appoġġ għall-prezz jew għad-dħul

(173) Barra minn dak ta' hawn fuq, u għar-raġunijiet stipulati hawn taħt, il-Kummissjoni kkunsidrat li s-sett ta' miuri adottati mill-GTI li jintervjenu fis-suq tas-CPO jistgħu jikkwalifikaw ukoll bħala appoġġ għad-dħul u l-prezzijiet mogħti mill-GTI favur il-produtturi tal-bijodiżil Indoneżjan fis-sens tal-Artikolu 3(1)(b) tar-Regolament bażiku.

(174) Tabilħaqq, il-kategoriji ta' “kontribuzzjoni finanzjarja”/“appoġġ għad-dħul jew għall-prezzijiet” ma jeskludux waħda lill-oħra. Fil-fatt, il-Korp tal-Appell ikkonferma li l-“firxa ta' miżuri tal-gvern li kapaċi jipprovdu sussidji [taħt ‘kontribuzzjoni finanzjarja’] titwessa' aktar bil-kunċett ta' ‘appoġġ għad-dħul jew għall-prezzijiet’ fil-paragrafu (2) tal-Artikolu 1.1(a)” (37). Din l-interpretazzjoni hija konsistenti wkoll mal-għan u l-iskop tal-Ftehim SCM, li huwa “li jżid u jtejjeb id-dixxiplini tal-GATT relatati mal-użu kemm tas-sussidji kif ukoll tal-miżuri kumpensatorji” (38). Għalhekk, konstatazzjoni li miżura tammonta għal kontribuzzjoni finanzjarja ma teskludix li l-istess miżura tiġi kkwalifikata bħala appoġġ għad-dħul jew għall-prezzijiet. Bl-istess mod, konstatazzjoni li miżura ma tissodisfax ir-rekwiżiti biex tikkwalifika bħala inkarigu jew ordni fis-sens tal-Artikolu 3(1)(a)(iv) tar-Regolament bażiku, tista' taqa' taħt il-kategorija usa' ta' appoġġ għad-dħul jew għall-prezzijiet skont l-Artikolu 3(1)(b) tar-Regolament bażiku.

(175) L-oriġini tat-terminu “appoġġ għad-dħul jew għall-prezzijiet” jinstab fl-Artikolu XVI tal-GATT, li d-dispożizzjoni tiegħu jirreferi għaliha l-Artikolu 3(1)(b) tar-Regolament bażiku. L-Artikolu XVI tal-GATT jirreferi għal “kwalunkwe sussidju inkluża kwalunkwe forma ta' appoġġ għad-dħul jew għall-prezzijiet, li jopera direttament jew indirettament sabiex iżid l-esportazzjonijiet ta' kwalunkwe prodott mit-territorju tiegħu, jew biex inaqqas l-importazzjonijiet ta' kwalunkwe prodott fit-territorju tiegħu”. F'dan is-sens, appoġġ għad-dħul jew għall-prezzijiet huwa forma oħra ta' sussidjar (39).

(176) Il-kliem “kwalunkwe forma” jindika l-ambitu wiesa' ta' din il-kategorija, fis-sens li jinkludi l-forom kollha li magħżula mill-gvern li jipprovdu appoġġ għad-dħul jew għall-prezzijiet. F'dan is-sens, it-tifsira tad-dizzjunarju ta' “forma” tirreferi għal “wieħed mill-modi differenti li bih oġġett ikun jeżisti jew jimmanifesta ruħu; speċi, tip, jew varjetà” u wkoll “manjiera, metodu, mod” (40) Għalhekk, “kwalunkwe forma” tinkludi kwalunkwe mod jew manjiera li bihom il-gvern jipprovdi appoġġ għad-dħul jew għall-prezzijiet lil xi ħadd (41).

(177) “Appoġġ” jindika “l-azzjoni ta' kontribuzzjoni għas-suċċess jew iż-żamma tal-valur ta' xi ħaġa” (42). Il-kelma “appoġġ” spiss tintuża fil-kuntest tal-agrikoltura, bħala li tirreferi għal programmi ta' appoġġ tal-gvern (43). B'hekk, it-tifsira ta' “appoġġ” fl-Artikolu 3(1)(b) tar-Regolament bażiku tirreferi għall-azzjoni tal-gvern li tikkontribwixxi għas-suċċess jew għaż-żamma tal-valur tal-prezzijiet jew tad-dħul li wieħed jirċievi.

(178) Il-Kummissjoni tagħraf li kull azzjoni mill-gvern jista' jkollha effetti sekondarji inċidentali ta' daqs każwali fuq id-dħul ta' xi ħadd jew tista' tirriżulta li l-prezzijiet b'xi mod ikollhom appoġġ (44). Biex tali appoġġ jaqa' fis-sens tal-Artikolu 3(1)(b) tar-Regolament bażiku, irid ikun hemm rabta' ċara bejn l-azzjonijiet tal-gvern u l-effetti li jirriżultaw ta'appoġġ għall-prezz jew għad-dħul ta' xi ħadd. Tali rabta jenħtieġ li tiġi stabbilita abbażi tal-evidenza kollha disponibbli, inkluż in-natura, it-tfassil u t-tħaddim mistenni tal-miżuri li jieħu l-gvern.

(179) Fl-aħħar nett, ir-referenza “fis-sens tal-Artikolu XVI tal-GATT 1994” timplika l-forom kollha ta' appoġġ għad-dħul jew għall-prezzijiet li direttament jew indirettament iżidu l-esportazzjonijiet ta' “kwalunkwe prodott” minn territorju ta' Membru tad-WTO jew inaqqsu l-importazzjonijiet ta' dan il-prodott fit-territorju tiegħu. Dan l-effett, potenzjali jew reali, huwa espliċitament kontemplat fl-Artikolu XVI:1 tal-GATT 1994: “…inkluża kwalunkwe forma ta' appoġġ għad-dħul jew għall-prezzijiet, li jopera direttament jew indirettament sabiex iżid l-esportazzjonijiet ta' kwalunkwe prodott mit-territorju tiegħu, jew biex inaqqas l-importazzjonijiet ta' kwalunkwe prodott fit-territorju tiegħu”.

(180) Fil-qosor, l-Artikolu 3(1)(b) tar-Regolament bażiku l-istess bħall-Artikolu 1.1(b) tal-Ftehim SCM ikopri l-miżuri tal-gvern fi kwalunkwe forma li tirriżulta f'appoġġ għad-dħul jew għall-prezzijiet lil xi ħadd u dan ikollu effett, potenzjali jew reali (45),